Эрон миллий жамоасига янги бош мураббий тайинланди\nБельгиялик мутахассис Марк Вильмотс Эрон миллий жамоаси бош мураббийи этиб тайинланди. Бу ҳақда мамлакат футбол федерацияси президенти Меҳди Тож давлат телевидениесидаги чиқиши чоғида эълон қилди.\n50 ёшли мураббийнинг сўнгги иш жойи Кот-д’Ивуар миллий жамоаси бўлганди. У 2017 йил март ойида Африканинг ушбу термаси бош мураббийига айланган, аммо орадан олти ой ўтиб – жамоа ЖЧ-2018 саралашида муваффақиятсизликка учрагач истеъфога чиқарилган эди.\nВильмотс бунга қадар Бельгия миллий жамоасида ёрдамчи (2009-2012) ва бош мураббий (2012-2016) бўлиб ишлаган. Унинг бошқарувида бельгияликлар ЖЧ-2014 гуруҳ босқичининг учала ўйинида ҳам ғалаба қозониб, чорак финалдан курашни тўхтатишганди. Жамоа Евро-2016ни ҳам чорак финалдан тарк этгач, Вильмотс ишдан бўшатилган эди.\nМарк Вильмотс 2013 ва 2014 йилларда Бельгияда йилнинг энг яхши мураббийи деб топилган.\nБельгия матбуотидаги хабарларга қараганда, Эрон миллий жамоасининг янги бош мураббийи тайинлов олдидан ўзи билан икки нафар ассистент олиб келишини ва 1,5 млн доллар маош тўланишини сўраган. Маҳаллий мутахассислардан Жавод Некунам ҳам янги штаб таркибида бўлиши кутиляпти.\nВильмотс форслар билан қанча муддатга шартнома имзолагани расман очиқланмади. Ҳамкорлик муддати ЖЧ-2022 охирига қадар мўлжаллангани тахмин қилинмоқда.\nMarc Wilmots has arrived pic.twitter.com/ronLxqybk6\n— Gol Bezan (@GolBezan) May 14, 2019\nЭронликлар июнь ойида иккита ўртоқлик учрашуви ўтказишади: Сурия ва Жанубий Корея билан баҳслар Марк Вильмотс қўл остидаги илк ўйинлар бўлади.\nМаълумот учун, Эрон – ФИФА рейтингидаги ўрни (21-поғона) бўйича Осиёнинг биринчи рақамли жамоаси саналади.\nФорслар 2019 йил бошида БААда ўтган Осиё кубогида ярим финалгача етиб бориб, Япониядан 0:3 ҳисобида мағлубиятга учраган эди. Шундан сўнг термани 7 йил давомида бошқариб келган Карлуш Кейруш истеъфога чиққанди. Португалиялик мураббий ҳозирда Колумбия миллий жамоасини бошқармоқда.\nЭрон Марк Вильмотс\nЎзбекистонлик футболчи «Бурирам Юнайтед»га ўтмоқда\nОФК Кубоги гуруҳ босқичига қуръа ташланди, қўшниларимиз «D» гуруҳида\nБугун ОЧЛ-2020га қуръа ташланади: Клубларимиз плей-офф босқичида қайси жамоаларга қарши майдонга тушишади?


16:52 24.08.2020 (Янгиланган 19:35 24.08.2020)\nТажрибали шифокор, Самарқанд шаҳар 1-сон туғруқ мажмуаси бош врачи Гулнора Жўраева 56 ёшида оламдан ўтди.\nТОШКЕНТ, 24 авг — Sputnik. Тажрибали шифокор, Самарқанд шаҳар 1-сон туғруқ мажмуаси бош врачи Гулнора Жўраева оламдан ўтди. Бу ҳақда Sputnik Ўзбекистон мухбири хабар қилди.\nМаълум бўлишича, Гулнора Жўраевага коронавирус ташхиси қўйилганди. Даволаниш яхши ўтди, аёл касалликдан халос бўлди, қонда COVID-19 тести салбий натижани кўрсатди. Аммо вирус асоратларни келтириб чиқарди. Гулнора Жўраева пневмониядан вафот этди.\nУправление здравоохранения по Самаркандской области\nГулнора Жўраева 1964 йилда Самарқандда туғилган. 1988 йилда Самарқанд давлат тиббиёт институтини битириб, меҳнат фаолиятини Сурхондарё вилоят Денав тумани марказий шифохонасида бошлаган. У Самарқанд вилояти Оқдарё тумани марказий шифохонасида акушер-гиреколог, Самарқанд шаҳар 4-сон туғруқхонаси 1-доялик бўлими мудираси, вилоят оналар ва болалар саломатлигини муҳофаза қилиш маркази 1-доялик бўлими мудираси ва директор ўринбосари, шаҳар 2-сон туғруқхонаси бош врачи, вилоят перинатал маркази бўлим мудири лавозимларида фаолият юритган.\nГулнора Жўраева 2017 йилдан ҳозирги вақтга қадар Самарқанд шаҳар 1-сон туғруқ мажмуаси бош врачи лавозимида меҳнат қилди.


ЭРКАКДАГИ МИЖОЗ ЗАИФЛИГИНИ ҚАНДАЙ ДАВОЛАШ МУМКИН? | Суғдиёна биринчи аёллар электрон журнали\nЭРКАКДАГИ МИЖОЗ ЗАИФЛИГИНИ ҚАНДАЙ ДАВОЛАШ МУМКИН?\n— Уйланганимга 1 йил бўлди, жинсий заифлигим туфайли хотиним кетиб қолди. Шу пайт ичида кўплаб урологларга мурожаат қилдим. Газетадаги махсус рукн остида ана шундай муаммоларга ҳам жавоблар берилаётгани туфайли дардимни айтишга қарор қилдим. Менга ким ёрдам бериши мумкин?.. Б.А., Гулистон шаҳри\nЭркакнинг жинсий яқинликка кириша олмаслиги ёки бундай муаммоларга дуч келиши тиббиётда импотенция ёки жинсий заифлик дейилади. У абсолют, вақтинчалик ва нисбий бўлиши мумкин. Абсолют импотенция тўлиқ жинсий заифликни билдиради. Вақтинчалик хилида у қандайдир сабабларга кўра мавжуд бўлиб, сўнг ўтиб кетади. Нисбийсида эса жинсий заифлик вақти-вақти билан маълум бир шароитларга боғлиқ ҳолда юзага келади. Импотенция қай кўринишда бўлади?\nЭркакда жинсий майл, қўзғалиш бўлмайди ёки у бузилади. Жинсий ғайратнинг бузилиши жинсий гормонларнинг етишмаслиги натижасида простата бези ва моякларнинг яхши ривожланмагани туфайли бўлиши мумкин. Бу ҳолат евнухоидизм, асаб, очлик, сувсизликдан силла қуриганда, ирсий касалликлар, сил, буқоқ, онкологик касалликлар, қанд касаллиги, гипотония, склероз хасталикларида кузатилади.\nЖинсий қўзғалишнинг бетартиб бўлиши ва жинсий майлнинг йўқолиши эса асаб ҳамда руҳий касалликлар билан боғлиқ. Бунда эркакда узоқ вақт давомида жинсий алоқанинг узилиши, аёлнинг ҳомиладор бўлмаслиги, жинсий органларда сурункали яллиғланиш касалликлари каби белги ва асоратлар кузатилади. Айрим эркакларда сигарет ва спиртли ичимлик истеъмоли ҳам жинсий заифликни келтириб чиқаради.\nЖинсий қўзғалишнинг бузилиши эса асаб ва жисмоний зўриқиш, чарчаш, аёлга нисбатан қаттиқ нафрат бўлганида, тери-таносил касалликларига чалинишдан қўрққанда, эркакдаги ташқи жисмоний кемтиклик туфайли ўзини норасо деб ҳис қилиш сабабидан юзага келади. Ожизлик сабаби нимада?\nУмуртқа жароҳатлари, орқа мия ўсмалари, тос аъзоларидаги қон томирларда қон айланишининг бузилиши;\nҚўрғошин, симоб, йод, спиртли ичимлик, морфин, наркотик, тамакидан заҳарланиш оқибатида;\nҚаттиқ руҳий зўриқиш. Шунингдек, жинсий алоқа вақтидаги кайфият; Энг муҳим ва кенг тарқалган жинсий неврастения (тез чарчаш, озиб кетиш, жиззакилик ва бош оғриғи билан характерланадиган асабий касаллик) бу–маълум жинсий омадсизликдан қўрқишдир. Баъзиларда бу ягона кўринишда бўлмай, уни қўшимча қўрқувлар: қизариб кетиш, аҳмоқдек кўриниб қолиш ва ҳ.к.дан қўрқиш ҳам доимий таъқиб қилади.\nАгар импотенциянинг сабаби мия, қанд касали, семириш, силла қуриши билан боғлиқ бўлса, биринчи сабаб бартараф этилиши билан эркакнинг жинсий қуввати нормал ҳолатга қайтади. Қолган ҳолатларда эса умумий асаб тизимини тинчлантириб мустаҳкамлагандан сўнг, асосий сабабни тегишли мутахассис билан даволаш керак бўлади. Бунинг учун энг биринчи қадам истаган шаклдаги жинсий «қўзғатувчилар»ни инкор қилишдир. Чунки ҳар бир омадсиз тажриба эркакни янада тушкунликка, натижада кўпроқ жинсий заифликка мубтало қилади, жинсий шерикнинг психикасига ҳам таъсир қилади. Жинсий заифликни даволаса бўлади\nБунинг учун бемор асосий касалликни ўтказиб юбормасдан биринчи белгилари пайдо бўлагиндаёқ тегишли мутахассислар, шунингдек, уролог-андролог, сексопатолог мутахассисларга мурожаат қилиши лозим. Ҳар бир туман, вилоят ва шаҳар маҳаллий поликлиникасида, ихтисослаштирилган тиббиёт муассасалари, шунингдек хусусий клиникалардан ҳам бундай мутахассисларни топиш мумкин. Улар сизнинг хоҳишингиз билан сизни аноним (яширин) даволашлари мумкин ва буни сиз талаб қилишга ҳақлисиз. Ҳар бир касаллик ҳар бир беморнинг индивидуал хусусиятларига мос равишда кечади, шунинг учун ҳам организмдаги ҳар қандай носоғломликка жиддий эътибор бериш керак. Қандай ҳолларда даволаб бўлмайди?\nОнкологик касалликлар ва умуртқа поғонаси жароҳатланганида даволаш анча муддат чўзилиши ва қийинроқ кечиши мумкин. Даволаш усуллари\nДаволаш дори-дармон ва оператив усулларда олиб борилади. Энг биринчиси: асосий (келтириб чиқарувчи) касалликни бартараф қилиш керак. Консерватив усулларга дори-дармон, гипноз, ўз-ўзини ишонтириш, физиотерапия каби усуллар киради. Агар бу усуллар ёрдам бермаса, жарроҳлик усуллари билан корреция қилинади. Тиббиёт фанлари доктори, олий тоифали шифокор-уролог-андролог Бахтиёр Гулмуҳаммедов тавсиялари асосида ДИЛАФРЎЗ тайёрлади.Twitter НравитсяSocButtons v1.5


Тожик чегара қўшинлари офицерини ким ўлдирди?\n27 июн 2022, Тошкент вақти: 14:02\n31 май куни тожик-афғон чегарасининг Дарвоз участкаси чегара қисми қўмондони ўринбосари Муқим Муҳаббатов суиқасд қурбони бўлди. Номаълум шахслар унинг ҳайдовчисини ўғирлаб кетгани ҳам хабар қилинмоқда.\nМазкур воқеа юзасидан текшириш бошланган бир пайтда қотилликнинг амалга оширилиш сабаблари ҳақида турли тахминлар ҳам пайдо бўляпти. Баъзилар тожик офицери наркотиклар контрабандачилари қурбони бўлганини айтмоқда. Ҳатто бу жиноятда Ўзбекистон исломий ҳаракати жангариларининг қўли борлигини тахмин қилаётганлар ҳам бор.\n“Фарғона водийсида сиёсий исломнинг ўзгачалиги” масаласини атрофлича ўрганган қирғизистонлик мутахассис Иқболбек Мирзаев М.Муҳаббатовга уюштирилган суиқасдга ЎИҲ аъзолари алоқадор бўлиши мумкинлигини билдирди.\nУнинг сўзларига кўра, Покистоннинг Вазиристон минтақасидан қувилган ЎИҲ жангарилари ҳозир майда-майда гуруҳларга бўлиниб кетган. Тожик чегара қўшинлари офицерининг ўлдирилишида шу майда гуруҳлардан бирининг алоқаси бўлиши мумкинлигини инкор этиб бўлмайди.\nБуюк Британиядаги Жейнс тадқиқот марказининг Евроосиё масалалари бўйича таҳлилчиси Мэтю Клеменс эса Вазиристондан қувилган ЎИҲ жангариларининг М.Муҳаббатов ўлимига алоқаси борлигига ишонмайди.\n“ЎИҲ жангарилари Покистон ҳудудидаги турли қавм ва элатлар яшайдиган ҳудудлар, шунингдек, НАТО ва АҚШ қўшинлари бўлган Афғонистон ҳудудларини кесиб ўтиб, Тожикистонга келиши ва чегара қўшинлари офицерини ўлдириши, менимча, эҳтимолдан анча йироқ. Агар бу чегара ҳудудига яхшироқ назар ташласак, Афғонистонда тайёрланган наркотиклар айнан шу ер орқали контрабанда қилиб келинганини кўрамиз. Тожикистон-Афғонистон чегарасида доим қуролли тўқнашувлар бўлиб келган. Шу боис, ЎИҲ жангариларининг у ерда тўғридан-тўғри ҳужумни амалга ошириши эҳтимолдан анча йироқ”, - дейди М.Клеменс.\nШвециянинг Упсала университети ҳузуридаги Марказий Осиё-Кавказ тадқиқот марказининг Ипак йўли дастури таҳлилчиси Йохан Энгвал М.Муҳаббатовнинг ўлдирилишига контрабандачилар ҳам, ЎИҲ жангарилари ҳам алоқадор бўлиши мумкинлигини билдирди.\n“Аммо, менимча, бу қотиллик наркотиклар контрабандаси билан боғлиққа ўхшайди. ЎИҲ ҳозир уюшмаган тарқоқ гуруҳга айланди. Улар сафида наркотиклар контрабандасига алоқаси бўлган экстремистлар ҳам бор”, - деди Йохан Энгвал.


Алиф, Лом, Мим. Жуда яқин жойда Рум мағлуб бўлди. (Лекин) улар (яъни румликлар) бу мағлубиятларидан сўнг бир неча йил ичида албатта, ғалаба қилажаклар. Аввалу охир барча иш ёлғиз Аллоҳнинг (измида)дир. Ўша кунда мўминлар Аллоҳ (румликларни) ғолиб қилгани сабабли шодланурлар. Рум сураси, 1-4-оятлар\nБу ояти карималар насроний византияликларнинг Эронда ҳукм сурган сосонийлар билан бўлган жангдаги қақшатқич мағлубиятидан етти юз йил кейин, яъни милоддан кейинги тахминан 620 йилларда нозил бўлди. Византияликлар шу қадар оғир талафот кўрдиларки, бутун Византия империясининг келажаги хавф остида қолди. Аммо ушбу оятларда византияликларнинг бир неча йиллар ичида ғалаба қозонишлари башорат қилинган эди.\nБир пайтлар Византияга тегишли бўлган Месопотамия, Киликия, Сурия, Фаластин, Миср ва Арманистон ерлари бутпараст форслар томонидан эгаллаб олинган эди. Византия империясига тобе бир қатор ўлкаларнинг ҳокимлари император Ираклийга қарши ошкора исён кўтардилар. Душманлар империянинг тез кунларда шармандаларча яксон бўлишини орзиқиб кута бошладилар. Бироқ айни шу даврда Парвардигори Олам Пайғамбаримиз Муҳаммад Мустафога (соллаллоҳу алайҳи васаллам) «Рум» сурасини нозил қилиб, бу оятларда орадан тўққиз йил ўтмай, Византиянинг ғалаба қозонишини ва ўзининг аввалги куч-қудратини тиклаб олишини билдирди. Бутпараст ва даҳрийлар Византиянинг ғалаба қозониши мутлақо мумкин эмаслигини айтиб, ҳатто Қуръони Карим оятлари устидан кула бошладилар.\nАммо бу оятлар, Қуръони Каримдаги барча оятлар каби, Парвардигоримизнинг ҳикмати, айни ҳақиқат эди. Рум сураси, биринчи оятлари нозил бўлган пайтдан етти йил ўтгач, милоднинг 627 йили декабрь ойида, император Ираклий ўзининг кам сонли қўшинлари билан Нинова дарвозаларига кескин ҳужум қилиб, ўн икки минг кишилик сосонийлар қўшинини тор-мор қилди. Византия қўшини форс армиясига қақшатқич зарба берди, бир неча ойдан кейин сосонийлар ўзлари босиб олган ерларни Византияга қайтариб бериш тўғрисида битимга имзо чекишга мажбур бўлдилар.\nМазкур оятлардаги инсон ақли бовар қилмайдиган яна бир мўъжизалардан бири шуки, византияликларнинг форслар билан жанги бўлиб ўтадиган жойнинг аниқ географик ўрни ҳам айтиб ўтилганлигидир.\nРум сураси, учинчи оятида румликлар ернинг энг чуқур, энг паст жойида мағлуб бўладилар, деб айтилган. Араб тилидаги «аднал-ард» ибораси кўп жойларда «жуда яқин ерда» деб таржима қилинган. Аммо бу ибора араб тилидан тўғридан-тўғри эмас, балки кўчма маънода таржима қилинган бўлиб, унинг асл маъносини англатмайди. «Адна» сўзи араб тилидаги паст, қуйи маъносини англатувчи «даний» сўзининг кучайтирилган шакли бўлиб, «энг паст, энг қуйи» деган маънони билдиради. «Ард» сўзи эса ер, ер сатҳи деган маънони англатади. Бошқача қилиб айтганда, «Аднал-ард» ибораси «Ернинг энг чуқур, паст жойи» деганидир. Асосан «жуда яқин жойда» деб таржима қилинганда мазкур ўлканинг Арабистон ерларига жуда яқинлиги назарда тутилади.\nАммо ушбу сўз бирикмаси Қуръони Карим нозил бўлган даврда ҳеч ким билиши мумкин бўлмаган муҳим бир географик далилга ишора қилади. Гап шундаки, геологлар Ер шаридаги энг чуқур пастлик нуқтаси Лут кўли атрофида жойлашганлигини аниқладилар. Бу жой Сурия, Фаластин ҳамда Иордания ерлари кесишган жойдаги Ўлик денгиздир. Дарҳақиқат, византияликлар форслар билан худди мана шу кўл атрофида жанг қилганлар. Ҳозирги замон фанига маълум бўлишича, Лут кўли атрофидаги ер сатҳи денгиз сатҳидан 395 метр пастликда жойлашган бўлиб, Ер юзидаги энг паст жой ҳисобланар экан. Бу жойларнинг дунёдаги энг паст нуқта эканлиги, яъни ояти каримада айтилганидек, «аднал-ард» эканлиги йигирманчи асрда, мана шундай ўлчашларни амалга оширишга имкон берадиган замонавий аппаратлар ёрдамида аниқланди.\nЛут кўлининг Ер шаридаги энг паст, энг қуйи нуқта эканлиги еттинчи асрда бирор инсонга маълум бўлиши мумкинмиди? Бироқ шунга қарамай, Қуръони Каримда румликлар билан форслар жанг қилган жой айнан шундай, яъни энг қуйи ва паст жой деб айтилган.\nБу эса Қуръони Карим Аллоҳ Таолонинг ягона, ўзгармас ва ҳақ каломи эканлигига яна бир далилдир.


ПСЖ қишда "Зенит" футболчисини сотиб олишни кўзламоқда\n3 декабрь, 2018, 11:05\nТеглар:Зенит | ПСЖ\nУнга гранд клубдан жиддий қизиқиш бўлмоқда.\nПСЖ клуби "Зенит" ярим ҳимоячиси Леандро Паредеснинг хизматларига жиддий қизиқиш билдира бошлади. Бу ҳақда Paris United нашри хабар тарқатмоқда.\nЮқоридаги манбаага кўра Франция чемпиони 24 ёшли аргентиналик футболчини яқинлашиб келаётган қишки трнсферлар даврида ўз сафига қўшиб олмоқчи ва бунинг учун питерликларга 25 млн евро тўлашга тайёр. Бироқ, “Зенит” ушбу футболчини камида мавсум якунига қадар ўз сафида олиб қолмоқчи.\nЭслатиб ўтамиз, бундан аввалроқ Парадесга шунингдек “Милан”дан ҳам жиддий қизиқишлар бўлаётгани ҳақида хабарлар тарқалган эди.\nМаълумот учун, Парадес жорий мавсум “Зенит” сафида жами 20та ўйинда майдонга тушди ва ўз ҳисобига 3та гол ҳамда 4та голли узатма ёздириб қўйишга эришган. Унинг рус клуби билан амалдаги шартномаси эса 2021 йилга қадар имзоланган.\nПСЖнинг 2 та футболчисига Ла Лига клуби қизиқмода


Атракцион синиши оқибатида 20 ёшли қиз вафот этди (видео) - UzNews.uz\nБугун, 28 июнь куни Жиззах шаҳрида жойлашган болалар боғида бахтсиз ҳодиса содир бўлди.\nБугун, соат 12:05да Жиззах шаҳри, Наврўз маҳалласи ҳудудидаги “Истиқлол” болалар боғида “Учар ликопча” атракциони синиб кетган. Бу ҳақда Жиззах вилояти ҳокимлиги хабар бермоқда.\nҲодиса натижасида Жиззах вилояти, Шароф Рашидов тумани, Сўлоқли маҳалласида яшаган 1999 йилда туғилган М.Ҳ. ҳаётдан кўз юмган. Унинг вафотига ерга йиқилиш натижасида олинган тан жароҳати сабаб бўлган, дейилади хабарда.\nМазкур ҳолат бўйича суриштирув Жиззах шаҳар прокуратураси томонидан олиб борилмоқда.


Президент Бўстонлиқ туманида туризм инфратузилмасини ривожлантириш...\nЎзбекистон Республикаси Президенти Шавкат Мирзиёев 14 август куни туризм салоҳиятини кенгайтиришга доир лойиҳалар тақдимоти билан танишди. Бу ҳақда Президент матбуот хизмати хабар берди.\n«Асосий мақсадимиз, энг аввало, туризм соҳасида қонун устуворлигини таъминлаш, одамларнинг манфаатини инобатга олиб, халқимиз учун баҳаво, арзон, хавфсиз ва 12 ой давомида қулай дам олиш шароитларини яратишдир. Бўстонлиқ каби масканларга Ўзбекистоннинг барча ҳудудларидан юртдошларимиз келиб ҳордиқ чиқариши, бу ерда амалга оширилаётган лойиҳалар бошқа ҳудудларимиз учун ҳам намуна бўлиши керак», — деди Шавкат Мирзиёев\nШу мақсадда охирги йилларда республикамизнинг барча ҳудудларида, жумладан, Бўстонлиқ туманида ҳам тўлиқ тадбиркорлар маблағи ҳисобига йирик лойиҳалар амалга оширилди. Хусусан, дунё сайёҳлари эътиборига тушган «Амирсой» мажмуаси қисқа бир ярим йил ичида қуриб фойдаланишга топширилди. Бу эса ҳудудда йирик ва жозибадор лойиҳаларни амалга ошириш мумкинлигини исботлади.\nЎзбекистон туризм Бўстонлиқ Президент шавкат Мирзиёев\nСиёсат Кеча, 12:18


Россия халқ хўжалиги академияси ўзбекистонлик талабалар сонини оширмоқчи\nРоссия халқ хўжалиги академияси ўзбекистонлик талабалар...\n14.12.2017 10:29 0 326\nРоссия Федерацияси Президенти ҳузуридаги Россия халқ хўжалиги ва давлат хизмати академиясининг хорижлик талабалар билан ишлаш бўйича координатори Павел Куцевнинг айтишича, мазкур институтда ҳозирда ўзбекистонлик 18 нафар талаба таҳсил олмоқда. Бу ҳақда у Тошкентдаги университет тақдимотида хабар қилди.\n— Бу Россия ва Ўзбекистон ўртасидаги гуманитар таълим алоқаларини мустаҳкамлаш бўйича тизимли ишларнинг яна бир қадамидир. Мазкур олий таълим муассасаси — давлат ходимларини тайёрловчи кучли марказдир. Шунингдек, у ерда таҳсил олаётган ўзбекистонлик талабалар икки давлатнинг мазкур соҳадаги мутахассислари тажрибаларини ўрганиш имконига эга бўлишади, — деб таъкидлади Тошкентдаги Россия фан ва маданият маркази раҳбари Виктор Шулик.\nЯқин орада Россия Федерацияси Президенти ҳузуридаги Россия халқ хўжалиги ва давлат хизмати академияси Бухоро ҳамда Фарғона ўқув муассасаларида ҳам ўз тақдимотларини олиб боришади.\nХориж бугун, 13:15\nЖамият бугун, 12:17\nТИВ опeратив штаби ёлғон хабарлардан огоҳлантирди\nХориж бугун, 10:39


Коррупциясиз яшашни ўрганиш – юрт равнақининг асосидир – Қорақалпоғистон Республикаси Жўқорғи Кенгеси\n26 Июль 2021 21:07:30\nКоррупциясиз яшашни ўрганиш – юрт равнақининг асосидир\n11.06.2019 22:48:33 2122 Депутат минбари\tЧоп этиш Юклаш\nЯқинда Президентимиз томонидан қабул қилинган «Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида»ги фармонда ҳаммамизнинг диққатимизни, эътиборимизни тортувчи қуйидаги жумлалар бор.\n«…Кейинги йилларда мамлакатимизда коррупцияга қарши курашиш соҳасида муҳим ташкилий-ҳуқуқий ислоҳотлар амалга оширилди. Аҳолининг ҳуқуқий онги ва ҳуқуқий маданиятини оширишга, жамиятда коррупцияга муросасиз муносабатни шакллантиришга йўналтирилган тизимли чоралар кўрилди.\nШу билан бирга, иқтисодиётни янада ўстириш, халқ фаровонлигини ошириш, мамлакатда инвестиция муҳитини яхшилаш борасидаги стратегик вазифаларни ҳал этиш коррупцияга қарши курашиш соҳасида давлат сиёсатининг самарали амалга оширилишини таъминлаш ҳамда коррупция кўринишларининг сабаб ва шарт-шароитларини бартараф этиш бўйича янги тизимли чоралар кўрилишини тақозо қилмоқда.»\nФармонда белгилаб берилган янги тизимли чоралар давлат дастурини тасдиқлаш, коррупцияга қарши курашиш бўйича республика идоралараро комиссияга шу соҳадаги ҳуқуқбузарликлар тўғрисида хабар берган шахсларни ҳимоя қилишнинг ҳуқуқий механизмларини ишлаб чиқиш вазифаси қўйилди. Шунингдек, коррупция пайдо бўлиши сабаблари ва шарт-шароитларини таг-томири билан йўқотиш борасида муҳим чора-тадбирлар ҳам белгилаб берилган.\nПрезидентимиз Ш.Мирзиёев «Ўзбекистон Республикаси Конституцияси қабул қилинганлигининг 27 йиллигига бағишланган тадбирда «Коррупция билан ҳеч қачон мақсадимизга эриша олмаймиз» 1177 нафар мансабдор шахс коррупцияга қўл ургани учун жавобгарликка тортилди.\nТелевизорда ҳар куни кўриб турибсиз: банкда, ҳокимиятда, шифохонада, прокуратурада, ички ишлар органларида коррупция. Қачон бу касалликдан халос бўламиз? Қачон бутун мамлакат бўлиб унга қарши курашамиз?\nКоррупция билан Ўзбекистон ҳеч қачон олдинга қўйилган мақсадларга эриша олмайди, «1177 киши бу–жуда катта рақам. Бу нима дегани? Бу жамиятимиз адолат, ҳалоллик, масъулият, халқ эҳтиёжларини қондириш, халққа хизмат қилиш каби тушунчалардан хали узоқлигидан далолат беради», – деган эди.\nШу ўринда таъкидлаб ўтиш керакки, аслини олганда халқимиз онгига чуқур сингиб кетган бу одат коррупция деб аталмаса ҳам қон-қонига сингиб кетган бир бедаво дард, тузалмас бир оғир касал эканлигини тушуниб етмаяпмиз.\nЁшгина она ўғилчаси ёки қизчасини болалар боғчасига олиб борар экан, тарбиячига албатта бирор совға бериш керак, деб ўйлайди. Шу билан энди тарбиячи боламга яхши қарайди, деб кўнгли хотиржам тортади.\nЁки эндигина мактабни битказган фарзанднинг отаси ўғли олий ўқув юртига кириши учун умри давомида йиққан сармоясини кимга, ким орқали беришни, нима қилиб бўлса ҳам шу йўл билан фарзанди ўқишга киришини ўйлайди.\nКекса отаси ёки онаси бемор бўлиб қолган фарзанд ёки боласи хасталанган ота-она шифокорга нимадир берса унинг дарди осон кечиб, шифокор ота-онасининг дардига малҳам топадигандай ёки фарзанди тез тузалиб кетадигандай ҳолатларни бошидан кечиради.\nШу ҳаракатлари билан улар ҳеч қачон мен коррупцияга қўл урдим деб ўйламайди. Ўзининг қилган ҳаракатини жуда тўғри баҳолайди. Ота-онанинг тузалиб кетиши олдида пул нима бўлибди, жонимни ҳам аямайман, деб ўйлайди. Болалар боғчалари, Олийгоҳ, шифохонадагилар эса улардан бу пулларни олиб, мен пора олдим, коррупцияга йўл қўйдим, давлат қонунларини буздим, деб ўйламайди.\nҲамма иллат шундаки, эндигина ҳаётга қадам қўяётган фарзандлар ота-онасининг хатти-ҳаракатлари орқали нимадир берсанг мушкулинг осон бўлади, деган тушунча билан ўсиб, улғая бошлайди.\nТалаба имтиҳонга тайёр бўлмаса домлага пул бериб баҳо қўйдириб олади. Ана шундай ҳаракатлар билан оилада ота-она билиб билмай, ўз фарзандини коррупция йўлида тарбиялай бошлайди.\nҲақиқатнинг юзига тик қарасак бундай ҳолатлар ҳамма соҳаларга ўтиб, чирмашиб ўсадиган чирмовуққа ўхшаб жамиятни буткул ўраб олган. Бу чирмовуқни таг-томири билан юлиб, уни ўсишдан тўхтатишнинг иложи бўладими? Биз бугун бу саволга ҳа, албатта бўлади, деб жавоб бера оламиз.\nАйниқса, кейинги 3 йил давомида соҳада олиб борилаётган чуқур ислоҳотлар, коррупция ва қонунбузарликнинг олдини олиш профилактикаси, кўрилаётган кескин чоралар «Коррупцияга қарши курашиш тўғрисида»ги Ўзбекистон Республикаси Қонунининг амал қилаётганлиги фикримизнинг ёрқин далилидир.\nҚорақалпоғистонда ҳам коррупцияга қарши олиб борилаётган муросасиз кураш жамият ҳаётида, фуқароларимизнинг огоҳлилиги, ҳушёрлигида намоён бўлмоқда. Ҳуқуқбузарликларнинг олди олиниб, уларнинг сони камаймоқда.\nАйниқса, Қорақалпоғистон Республикаси прокуратура органлари томонидан ҳудудда уюшган жиноятчилик ҳамда коррупцияга қарши курашишнинг самарали чораларини кўриш, фуқаролар ҳуқуқ ва эркинликлари бузулишининг ҳамда иқтисодиётга зарар етказилишининг олдини олиш, бошқарув ва ҳокимият органлари мансабдор шахсларининг коррупциялашган жиноятларини фош этиш, порахўрлик ҳамда мансаб суиистеъмолликларига қарши курашиш борасида муайян ишлар амалга оширилмоқда. Айни пайтда Комиссиянинг тегишли идоралар билан олиб борган амалий ишлари натижасида кейинги йилларда Қорақалпоғистон Республикасида коррупция билан боғлиқ қўзғатилган ва судга оширилган жиноий ишлар сони ўтган йилдагига нисбатан анча камайган.\nТергов қилинган жиноят ишлари якуни бўйича тегишли идораларга тақдимномалар киритилиб, аниқланган қонунбузулиш ҳолатларини бартараф этиш чоралари кўриб борилмоқда. Жиноят ишларини тергов қилиш жараёнида давлат ҳамда жамият манфаатларига етказилган миллиард-миллиард сўмлик зарарлар ундирилиши таъминланган.\nҚорақалпоғистон Республикаси идоралараро комиссияси томонидан аҳолининг ҳуқуқий онги ва ҳуқуқий маданиятини юксалтириш, жамиятда коррупцияга нисбатан муросасиз муносабатни шакллантириш юзасидан 6 мингдан ортиқ учрашувлар, семинар ҳамда давра суҳбатлари ўтказилган. Коррупцияга оид ҳуқуқбузарликларга қарши курашиш ва уларнинг олдини олиш, бартараф этиш бўйича оммавий ахборот воситалари орқали мингга яқин чиқишлар қилинган.\nЛекин, очиқ айтиш керакки, бу тадбирлар коррупция соҳасида Президентимизнинг фармон, қарорларида белгилаб берилган вазифалар ижросини таъминлашни тўлиқ қамраб олаётгани йўқ. Қорақалпоғистонда бу борада қилинадиган ишлар жуда кўп эканлигини ҳаётнинг ўзи кўрсатиб турибди.\nБиз кейинги пайтларда ҳуқуқий онг, ҳуқуқий маданиятни ошириш борасида жуда кўп гапиряпмиз. Идора ва ташкилотлар, ўқув муассасаларида бу соҳада ўтказилаётган тадбирлар, танловларнинг сон-саноғи йўқ. Тўғри, мустақиллик йилларида туғилган янги авлод, уларнинг бугунги кун ва келажакка бўлган нуқтаи назари, давлат, халқ, инсон ҳуқуқи, баркамоллик тўғрисидаги тушунчалари бошқача. Демак биз ўтказилаётган маънавий, ҳуқуқий мавзудаги турли тадбирларга кўпроқ катта авлод вакилларини ҳам қатнаштирсак ёш авлод онгига коррупция тушунчалари кириб боришининг олдини олган бўлардик.\nКоррупциянинг илдизига энг аввало катта авлод болта уриши керак. Ўз фойдаси, ўз манфаати учун давлатимиз қонунларини бузмаслиги керак. Бунинг учун биз барибир қайта-қайта инсон маънавияти тўғрисида гапиришдан чарчамаслигимиз лозим. Чунки, маънавиятли инсонда имон-эътиқод, ишонч кучли бўлади. Имон-эътиқодли, маънавиятли инсон ҳалоллик, тўғрилик, адолат тушунчаларини инсоннинг тоза, покиза ҳаётида кўради. У коррупцияга қўл урмайди.\nПрезидентимиз томонидан бошланган коррупцияга қарши аёвсиз кураш, ОАВ, радио, телевидение, интернет сайтлари орқали намойиш қилинаётган эшиттириш, кўрсатувларда ўз аксини топмоқда. Яъни бюджет халқ пулини ўмараётган, пора орқасида етти авлодига етадиган мол дунё тўплаётган коррупционерлар ким бўлишидан қатъий назар прокурорми, ҳокимми, вазирми давлатимиз қонунлари олдида жавоб бераяптилар. Кўраяпмизки, ой сайин қайсидир бир катта амалдор ёки хизматчи, ходим коррупция ботқоғига ботиб, пора деган бало ортидан жазога тортилаяпти.\nМустабидлик давридан бугунги эркин ва озод ҳаётимизга ўтган қора доғ, иллат бўлиб келаётган коррупцияга қарши кураш бугунги куннинг энг долзарб вазифасидир. Бу вазифа нафақат ҳуқуқ органлари, балки ҳар биримиздан катта масъулият талаб қилади. Ота-оналар, нуронийлар, жамоат ташкилотлари ҳамкорликда бу иллатга қарши курашда фаол бўлишимиз зарур.\nПрезидентимизнинг 2019 йил 27 май куни қабул қилинган «Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида»ги фармони бу борада катта дастуриламал бўлиб хизмат қилиши шак-шубҳасиздир.\nҚорақалпоғистон Республикаси Жўқорғи Кенгеси депутати,\n24.07.2021 12:27:45 934\n01.07.2021 18:36:17 112\nҚОРАҚАЛПОҒИСТОН РЕСПУБЛИКАСИ ЖЎҚОРҒИ КЕНГЕСИНИНГ ЙИГИРМАНЧИ СЕССИЯСИ ТЎҒРИСИДА АХБОРОТ\n30.06.2021 15:06:08 503


Депутат ташаббуси билан аҳоли чуқурлаштирилган тиббий кўрикдан ўтказилди - NamanganToday.uz\nДепутат ташаббуси билан аҳоли чуқурлаштирилган тиббий кўрикдан ўтказилди\nMay 27, 2021 - 19:09\nБаҳриобод - Учқўрғон туманидаги энг олис қишлоқлардан бири. Шундай бўлсада ҳудудда бирорта тиббиёт муассасаси мавжуд эмас. З минг нафардан зиёд аҳоли вакиллари зарурият туғилса Шаҳрихончекдаги оила шифокорлик пунктига ёки туман марказий поликлиникасига қатнашга мажбур эди.\nБугун кутилмаганда маҳалладаги 21-умумтаълим мактаби биноси кўчма поликлиника тусини олди. Республика шошилинч тиббий ёрдам илмий маркази Наманган филиалининг директори, вилоят кенгаши депутати Аброржон Алижонов раҳбарлигидаги бир гуруҳ шифокорлар маҳаллий ҳамкасблари иштирокида тиббий асбуб-ускуна ва лаборатория текшируви аппаратлари билан Баҳриободга келиб кун давомида аҳоли ўртасида чуқурлаштирилган тиббий кўрик ташкиллашди.\nТиббий тадбир кексаю ёшда катта қизиқиш уйғотди. Шифокорлар ташрифи саломатлик байрамига айланиб кетганлиги бежис эмас. Одамлар ўзлари ва яқинлари саломатлигини текширувдан ўтказишга ошиқишди.\nАхир улар учун бундай имконият ҳеч қачон бўлмаган эди. Яъни, жарроҳ, акушер-гинеклог, педиатр, қон-томир жарроҳи, кардиолог, терапевт, невролог, нейрожарроҳ, травматолог ва бошқа тор соҳаларнинг энг тажрибали мутахассислари тўлиқ жамланган ҳолда илк бора бу ерга етиб келишди.\nЧуқурлаштирилган тиббий кўрикка келганлар дастлаб туман тиббиёт бирлашмаси ва оила шифокорлик пункти ходимлари томонидан кутиб олинди. Карантин тартибларига мувофиқ ҳар бир кишининг ҳарорати ўлчанди, қўллар антисептик ишловдан ўтказилди ва рўйхатга олинди. Шундан кейин навбатма-навбат шифокорлар қабулига киритилди.\nТаълим масканидаги синф хоналарига жойлаштирилган УЗИ, ЭКГ ва лаборатория текширувларидан ўтган аҳоли вакиллари бирма бир тор соҳа мутахассислари ҳузурига йўлланди. РШТЁИМ нейрожарроҳлик бўлими мудири Комилжон Абдусатторовнинг қабулини кузатамиз. Унинг олдида оғир дардга чалинган бемор ўтирибди. Доктор суҳбатдан сўнг Нигора Солиеванинг саломатлигини акс эттирувчи рентгент плёнкасини обдон ўрганиб , хастаҳол инсоннини безовта қилаётган диск чурраси ҳақидаги таҳминлари тўғри чиққанлигига амин бўлди. Унга умуртқа остеохондрози,асоратланган диск чурраси ташхиси қўйилди. Муаммого шу ернинг ўзида ечим топилди. Нигора икки кундан кейин РШТЁИМ Наманган филиалида имтиёзли равишда соғломлаштирилишини эшитиб қувониб кетди.\n- Депутатимизга, унга ҳамроҳ бўлиб келган шифокорларга минг раҳмат. Дардимга даво топилди. Эл саломатлиги учун қайғураётган, одамларнинг дардига дармон бўлаётган давлатимиз раҳбарига ҳар қанча миннатдорчилик билдирсак, шунча оз,-дейди Н.Солиева.\nБундай дил изҳорларини травматолог Неъматжон Юсупов хизматидан мамнун бўлган Ҳалимахон ая Қабулова, кардиолог Маликжон Ортиқов тавсияларини олган Асқаржон ота Мадаминов ва набираларини тиббий кўрикка олиб келган Абдумутал ака Эрматов ва бошқалар ҳам баён этишди.\nКун давомида тиббиёт ходимлари фаол иш олиб боришди. Жарроҳ Аҳадхон Исмонов, қон-томир жарроҳлиги ва микрохирургияси бўлими мудири Абдулҳоди Йўлдошев, акушер-гинеколог Раъно Бузурхонова, педиатр Бобуржон Хўжаев, теравпевт Шоҳида Абдусаматова, невропатолог Бахтиёр Ёқуббоев, врач-лаборант Акрамжон Аҳмадалиев, жарроҳ Улуғбек Бозорбоевларнинг астойдил саъй-ҳаракатлари билан икки юз нафардан зиёд кексалар, аёллар ва болалар тиббий кўрикдан ўтказилди. Аниқланган касалликларни даволаш ва касалликка мойиллиги бор инсонларни соғломлаштириш чоралари кўрилди.\n- Шифокорларимизнинг ташрифидан аҳоли беҳад мамнун бўлди,-дейди маҳалла фуқаролар йиғини раиси ўринбосари Асияхон Отахонова. – Ҳудудда аҳоли саломатлигини мустаҳкамлаш борасида олиб бораётган ишларимиз доираси янада кенгайди. Туман Кенгаши депутати, Қўғайўлмас оила шифокорлик пункти мудири Фотимахон Ғафурова билан кўкрак бези саротонининг олдини олиш ва хавф гуруҳига кирувчи одамларни скрининг текширувларидан ўтказиш босқичма-босқич давом этмоқда.\nРШТЁИМ Наманган филиали директори Аброржон Алижоновнинг таъкидлашича, бу режалаштирилган эзгу ишларнинг дебочасидир. Яқин кунларда туманнинг бошқа чекка ҳудудларида яшовчилар ҳам малакали тиббий хизматдан баҳраманд бўладилар.\nЭл соғлиғи-юрт бойлиги, деб бежиз айтилмаган. Қимматли ташаббуслар, астойдил саъй-ҳаракатлар юртдошларимиз узоғини яқин қилибгина қолмасдан, уларнинг дардини барвақт аниқлаш ва касалликларни самарали даволашга қаратилгандир.\nБолани бешикка белаш унинг ривожланишига салбий таъсир...


Таҳлилий марказ хабарига кўра, Россия аҳолиси олдин оммавий бўлган Туркия ва Мисрдан воз кечиб, Хитой ва Таиланд каби кам харажатли ва хавфсиз мамлакатларга... 15.12.2016, Sputnik Ўзбекистон\n20:54 15.12.2016 (янгиланди: 21:07 15.12.2016)\n© Sputnik / Наталья Селиверстова / Фотобанкка ўтишМосква, Қизил майдон\nТаҳлилий марказ хабарига кўра, Россия аҳолиси олдин оммавий бўлган Туркия ва Мисрдан воз кечиб, Хитой ва Таиланд каби кам харажатли ва хавфсиз мамлакатларга кўпроқ саёҳат қила бошлаган.\nТОШКЕНТ, 15 дек — Sputnik. Ташқи сиёсат ва иқтисоддаги мушкулотлар 2016 йилда Россиялик туристларнинг чет элга саёҳатларини жиддий равишда чеклаб қўйди, деб хабар қилмоқда Россия Федерацияси Ҳукумати ҳузуридаги Таҳлилий марказ.\n"Рублнинг қадри тушиб кетиши ва бир неча оммавий йўналишларнинг беркитилиши, чет элга қилинаётган саёҳатлар ўртача нархини 2015 йилда 37%га ва 2016 йилнинг январ-октябрида яна 16 %га оширди. Натижада туристик хизматлар бозори ҳажми 2013йилгидан 25% пастга тушиб кетди. Аҳолининг айрим қисми ташқи туризм ўрнига дам олишнинг бошқа турларидан фойдаланишди", — дейилган хабарда.\nТуристы на острове Ольхон\nТаҳлилчилар фикрига кўра, 2013 йилда чет элга амалга оширилган саёҳатлар сони 100 кишига ўртача 37 саёҳат тўғри келган эди. Ушбу кўрсаткич Россиянинг ташқи туризм бўйича дунёнинг етакчи мамлакатлари қаторига қўшди. 2015 йилда эса ушбу кўрсаткич 20%га камайди. Камайиш аксарият ҳолда Таиланд (- 46,0%), Юнонистон(- 45,6%), Испания (‑ 39,2%) ва БАА (- 36,0%) мамалакатлари ҳисобидан бўлди. Мутахассислар фикрига кўра, ушбу мамалкатларга саёҳатчилар сони камайиши аксарият ҳолларда иқтисодий сабабларга кўра, яъни рублнинг курси тушиши натижасида бўлган. Украина (- 35,2%), Миср (- 22,1%) ва Туркия (- 17,9%) кааби мамалкатларга эса, туристлар сони камайишининг аосий сабаби, бу — геосиёсий вазият бўлди.\n2016 йилнинг 6 ойида Россияликларнинг чет элга бўлган саёҳатлари 13%га камайди. Камайиш аксарият Туркия ва Миср ҳисобидан бўлди. Шунингдек энг оммавий йўналишлар ҳам бироз ўзгарди. Бу йил россияликлар кам харажатли ва хавфсиз йўналишларга кўпроқ саёҳат қила бошлади. Булар Кипр (+49,2%), Хитой (+ 44,9%) ва Таиланд (+ 24,2%) бўлди.\nТуристы на стеклянной смотровой платформе в китайской провинции Хунань\nРостуризм хабарига кўра, туристик саёҳатлар сони 2015 йилда 50 млнга етган. Бу 2014 йилга нисбатан 20%га кўп бўлсада ушбу соҳада Жуда катта муаммолар бор: транспорт, меҳмонхона ва бошқа инфрақурилмаарнинг ривожланмаганидир. Шу сабабли бугунги кунди ички туризмни ривожлантириш учун изчил ҳаракатлар қилинаётган бўлсада, аҳолининг аксарият қисми келаси йилдан Туркия ва Миср қирғоқлари томон шошилиши эҳтимоли катта.\nЭкспертлар фикрига кўра, Россия мамллакатга келаётган сайёҳлар сони бўйича, етакчи мамлакатлар ўнталигига киради. Россияга энг кўп келаётган фуқаролар- МДҲ ва Болтиқбўйи мамлакатлари, шунингдек Польша, Финляндия, Хитой ва Германия фуқароларидир. Охирги йиллардаРоссияга келаётган сайёҳлар сони ошиб бораётган бўлсада, улар учун етарли қулайликларга эга бўлган инфрақурилма ҳажми чекланган. Шунинг учун ушбу соҳада катта ўсиш бўлишига ишониш қийин.


ЙИҒИЛИШ ЧАҚИРИШ ТЎҒРИСИДА\nДата раскрытия: 05.02.2020\nДата опубликования модератором*: 05.02.2020\n“Ўзагросервис” акциядорлик жамияти жамият акциядорларининг навбатдан ташқари умумий йиғилиши 2020 йил 20 февраль куни соат 11.00 да Тошкент шаҳри, Шайхонтохур тумани Абай кўчаси 4а уй. манзилида жойлашган жамият маъмурий биносида ўтказилади.\n3. Жамият Устав капиталини жойлашган акциялар ҳисобига ошириш тўғрисида;\n4. “Ўзагросервис” акциядорлик жамияти Устав капитали(фонди)даги давлат улушини камайтириш тўғрисида;\n5. “Ўзагросервис” акциядорлик жамияти Устав капитали(фонди)нинг янги миқдорини тасдиқлаш;\n6. “Ўзагросервис” акциядорлик жамиятининг Ўзбекистон Республикаси капитал бозорини ривожлантириш агентлигида рўйхатга олинган акциялар чиқарилувига киритилган ўзгартириш ва қўшимчалар матнини тасдиқлаш;\n7. “Ўзагросервис” акциядорлик жамиятининг янги тахрирдаги Уставини тасдиқлаш;\nЖамият акциядорларининг навбатдаги йиллик умумий йиғилишида қатнашиш ҳуқуқига эга бўлган акциядорлар рўйхати (реестри)нишакллантириш 2020 йил 14 февраль кунига белгиланди.\nЙиғилиш бўйича қўшимча ахборот, унда кўриладиган масалаларнинг ҳужжатлари билан танишиш учун Тошкент шаҳри, Шайхонтохур тумани Абай кўчаси 4а уй. манзилга ёки ушбу телефон рақамларига мурожаат қилиш мумкин. 71 244 62 72, 97 444 63 27, 91 780 06 07.


Қозоғистонга меҳнат муҳожирлари оқими камаймаяпти\n12 май 2021, Тошкент вақти: 14:20\nСўнгги пайтларда Қозоғистонда кузатилаётган молиявий инқироз ҳам мамлакатга қўшни давлатлардан тирикчилик мақсадида келаётган легал ва нолегал меҳнат муҳожирлари оқими кўпайишига тўсқинлик қилаётгани йўқ.\nМигрантлар сони ошиши баробарида уларнинг аксар ҳолларда маҳаллий иш берувчилар томонидан алданиб қолиш ва қул сифатида ишлатилиш ҳолатлари ҳам учрамоқда.\nКуни-кеча ҳам Қозоғистоннинг Қустанай шаҳрида одам савдоси билан боғлиқ воқеа ҳақида хабар тарқатилди.\nҚустанай шаҳри ички ишлар департаменти матбуот котиби Елена Кашеринанинг “Озодлик”ка айтишича, Ўзбекистон ва Тожикистоннинг 15 фуқароси шу йил апрель ойида алдов йўли билан Қустанайга олиб келинган. Отровлик тадбиркор уларни гўшт комбинатига ишга жойлаштириб қўйишни ваъда қилган. Улар бир ой давомида гўшт тайёрлаш ва қайта ишлаш билан шуғулланган. Бироқ тадбиркор бу иш учун ҳақ бермагангина эмас, озодликка чиқиши учун уларнинг ҳар биридан 300 АҚШ долларидан пул талаб қилган. Жабрланувчиларнинг қариндоши уларни озод қилиш учун пул қидира бошлаган ва шу орада полицияга мурожаат қилган. Ўзбекистонлик ва тожикистонликларни алдаган тадбиркор пулни олаётган пайтда қўлга олинган.\nБундан аввал ҳам ўзбекистонликларнинг маҳаллий иш берувчилар томонидан қулликда сақлангани кўп марта кузатилганди. Ўтган йили Оқтўба шаҳрида 20дан зиёд ўзбекистонликнинг маҳаллий иш берувчи томонидан мажбуран тутиб турилгани ва уларга ваҳшийларча муносабат бўлингани ёки Усть-Каменогорск шаҳрига ошпазлик билан шуғулланиш учун таклиф этилган ёши кекса икки аёлнинг кейинчалик фоҳишаликка жалб қилиниши жамоатчилик орасида катта шов-шувга сабаб бўлганди.\nБироқ ҳатто шу каби воқеалар ҳам ўзбек меҳнат муҳожирларининг қўшни давлатга келиш иштиёқини сўндира олмаяпти.\n“Инқироз” маркази раҳбари Наталья Усачёва Қозоғистонда қуллик ва одам савдоси каби ҳолатлар ҳозиргача давом этаётганига муайян сабаблар борлигини билдирди.\n“Одам савдоси ва қуллик муаммоси ҳал этилмаслигига ҳуқуқ-тартибот идоралари амалдорларининг бу масалага бефарқлиги ёки уларнинг бу иш билан шуғулланаётганлар билан бевосита боғлиқлиги сабабдир”,- деди Н.Усачёва.


“Мусулмонларни танқид қилиш сенга нима беради?” – Лукашенко Макронга диндорлар ҳис-туйғуларига аралашмасликни маслаҳат берди – O'zbekiston Milliy paralimpiya qo'mitasi\nБеларусь президентининг таъкидлашича, “диндорлар ҳис-туйғуларига аралашиш мутлақо мумкин эмас”.\nБеларусь президенти Александр Лукашенко диндорлар ҳис-туйғуларига аралашмаслик кераклигини таъкидлади ва Франция раҳбари Эмманюэл Макронга мусулмонлар билан муносабатларда воситачиликни таклиф қилди.\n“Мусулмонлар бизга ҳеч қачон муаммо пайдо қилишмаган. Мусулмонлар барча сайловларда ҳукумат ва мени 100 фоиз қўллаб-қувватлашади деб кўп айтаман. Биз ҳеч қачон Франция президентининг яқинда сўз эркинлиги ва диний ҳиссиётлар тўғрисида айтган гапларига йўл қўймаймиз: мамлакатда мусулмонларни танқид қилиш сенга нима беради? Балки унга ўзи ва мусулмонлар ўртасида воситачи керакдир? Бунда унга ёрдам беришим мумкин, чунки мусулмонлар билан муносабатларим жуда яхши”, – деди Лукашенко.\nУнинг таъкидлашича, “диндорлар ҳис-туйғуларига аралашиш мутлақо мумкин эмас”.\n16 октябрда Париж яқинидаги Кофлан-Сент-Орион шаҳри коллежларидан бири ўқитувчиси, ўз ўқувчиларига Муҳаммад алайҳиссалом карикатураларини намойиш қилган Самуэл Пати ўлдирилганди. Уни ўлдиришда чечен миллатига мансуб 19 ёшли Абдулак Анзоров гумон қилинмоқда. Анзоров твиттерда ўқитувчини пайғамбарни ҳақоратлагани учун “қатл этгани” ҳақида хабар қолдирган.\nКейинроқ Макрон Франция ҳукуматининг 2015 йилда Charlie Hebdo журналида чоп этилган пайғамбар карикатураларига ҳеч қандай алоқаси йўқлигини ва мусулмонларнинг бундай карикатуралар сабабли кечираётган ҳис-туйғуларини тушунишини айтди.\nCoca Cola Суперлига. “Сўғдиёна” бугун ўз майдонида асосий рақиби – “Металлург”ни қабул қилади


Қодир ЖЎРАЕВ: Волонтёрлик — юрт хизматига бел боғлаган ҳақиқий ватанпарварлар иши\nОлий Мажлис Қонунчилик палатасининг бугун — 6 ноябрда ўтказилган навбатдаги йиғилишида «Волонтёрлик фаолияти тўғрисида»ги қонун лойиҳаси бирйўла уч ўқишда қабул қилинди.\nЎзбекистон Республикаси Президентининг 2018 йил 4 майдаги «Мамлакатни демократик янгилаш жараёнида фуқаролик жамияти институтларининг ролини тубдан ошириш чора-тадбирлари тўғрисида»ги Фармони ижросини таъминлаш мақсадида парламент қуйи палатаси депутатлари томонидан ишлаб чиқилганган мазкур қонун мамлакатимиз ва жамиятимиз учун ниҳоятда зарур эди.\nСабаби, Ўзбекистонда кейинги йилларда фуқаролик жамияти, унинг институтлари фаол ривожланяпти. Аҳолининг ижтимоий фаоллиги ўсиб бормоқда. Одамларнинг жамиятда амалга оширилаётган демократик ислоҳотларга дахлдорлик ҳисси кучайиб, фуқаролик позицияси шаклланмоқда. Шулар қаторида волонтёрлик ҳам фуқаролик жамиятининг муҳим таркибий қисми ва унинг ривожланганлик кўрсаткичи бўлиб хизмат қилмоқда.\nВолонтёрлар — юрт хизматига бел боғлаган ҳақиқий ватанпарварлардир. Мамлакатимизда хорижий давлатлардаги каби волонтёрлик турли миллий ва халқаро тадбирларни ўтказишда кенг учрайди. Масалан, хайрия тадбирлари ва акциялар ўтказилади. Спорт мусобақалари, йирик ижтимоий-сиёсий оммавий тадбирлар, хусусан, сайловларни ташкил қилишда ҳам кўнгиллиларнинг фаол иштироки кузатилади.\nБироқ амалда азалдан мавжуд бўлиб келган бундай хайрли иш — кўнгиллилик фаолиятини ҳуқуқий тартибга солиш бўйича бўшлиқ мавжуд эди. Мазкур қонун эса, ана шу бўшлиқни тўлдиришга хизмат қилиши билан жуда аҳамиятли бўлди.\nҚонуннинг бир нечта ўзига хос хусусияти мавжуд. Аввало, унинг долзарблигининг кўнгиллилик фаолияти соҳасидаги муносабатларни ҳуқуқий тартибга солишга қаратилгани билан изоҳлаш мумкин.\nҚонуннинг қабул қилиниши бир қатор масалаларни ҳал қилиш имконини беради. Аввало, бу ҳужжат кўнгиллилик фаолиятининг тартиб-тамойилларини белгилайди, мазкур турдаги фаолият тўғрисида ягона қонуний тушунчалар мажмуини шакллантиради.\nЭнг муҳими, кўнгиллилик фаолиятини янада фаоллашишини рағбатлантиради, бу борада волонтёрликни амалга ошириш учун қўшимча кафолатларни яратади. Давлат органлари ва бошқа фуқаролик жамияти институтларининг кўнгиллилар билан ҳамкорлик усуллари ҳамда шаклларини аниқлайди.\nКўришлар сони: 663


Volkswagen 800 минг автомобилда нуқсон аниқланганини маълум қилди\n09:07 / 04.11.2015\nVolkswagen автоконцерни ички тергов натижасида 800 мингта автомобилда зарарли чиқиндилар даражасини аниқлашда кўрсаткичлар мос келмаслиги аниқланганини маълум қилди, деб хабар берди Reuters ахборот агентлиги.\nКомпанияда таъкидланишича, дастлабки баҳолашларга кўра, аниқланган қоидабузарликлардан концерннинг кўрадиган молиявий зарарлари 2 млрд еврони ташкил қилиши мумкин.\n“Volkswagen топ-менежменти мутасадди муассасалар билан аниқланган қоидабузарликлар оқибатлари борасида зудлик билан музокараларга киришади”, деб айтилди компанияда.\nАҚШ ҳукумати Volkswagen дизель двигателли 10 мингга яқин автомобилда иккинчи бор зарарли чиқиндилар синовларини қалбакилаштирганини айтди.\nНемис автоконцерни АҚШ мутасадди ташкилотларининг янги моделлардаги автомобилларда, хусусан Porsche люкс брендида чиқиндилар кўрсаткичининг пасайтириб кўрсатилиши ҳақидаги янги айбловларини қатъиян рад этганди.\nЎзбекистон Савдо-саноат палатаси ва Озарбайжон тадбиркорлар миллий конфедерацияси ўртасида ўзаро ҳамкорлик битими имзоланди


Кунига уч дақиқа машқ кифоя: Руи...\n24.02.2021 12:32 0 2937\nКўзнинг кўриш қобилиятини жарроҳлик амалиётисиз, оддий машқлар ёрдамида ҳам яхшилаш мумкин экан. Бу ҳақда «Abc.es» япониялик врач-офтальмолог Руи Хирамацуга асосланиб ёзмоқда.\nХудди танани чиниқтириш ёки ақлни пешлаш каби, кўзга ҳам мунтазам машқлар керак.\nХирамацунинг уч усули:\nБиринчи усул: Габор доғлари — фарқини топиш талаб этиладиган махсус расмлардан иборат. Кунига уч дақиқа вақт ажратилса кифоя, илк ўзгаришлар икки ҳафтадан сўнг сезила бошлайди. 28 кундан кейин яхшироқ кўраётганингизни аниқ сезасиз, таъкидлайди Хирамацу.\nИккинчи усул: термотерапия. Сочиқни ҳўллаб, микротўлқинли печда 30-40 сония қиздирасиз. Кўзларни юмиб, иссиқ мато билан қовоқларингизни ёпиб ётасиз ва то совиганича кутасиз.\nУчинчи усул: исмалоқ. Бу шифобахш ўтни истеъмол қилиш кўзлар учун ҳам фойдали. Хусусан, катаракта, сариқ доғларни кетказишда ёрдам беради.\nЭслатма: албатта шифокордан маслаҳат олишни унутманг!\nтавсия саломатлик кўз


Ўтган ҳафта ЕЧЛ ва ЕЛ гуруҳ босқичига қуръа ташлаш баробарида евромавсум-2015|2016 якунлари сарҳисоб қилинди ва кўпчилик кутганидек, Португалия терма жамоаси ҳамда «Реал» клуби етакчиси Криштиану Роналду кечанинг бош қаҳрамони сифатида эътироф этилди. Яъни евромавсумнинг энг яхши футболчисига ажратилган «Кумуш футболка» айнан Кришга топширилди. Роналду шу билан иккинчи марта бу соврин лауреатига айланиб, футбол оламидаги асосий рақобатчиси Лионель Мессига тенглашиб олди.\nМаросимда аввалига евромавсумнинг энг яхши аёл футболчиси номи маълум қилинди. Бош совринга германиялик Женифер Марожан, норвегиялик Ада Хегерберг ва франциялик Амандин Анри номзоди кўрсатилганди. Монакога улардан иккиси ташриф буюрди, Анри ўз клуби - «Портленд»да бандлиги боис, тақдирлаш маросимида қатнашолмади. Хуллас, Марожан ва Хегерберг саҳнага чиқишгач, Анхель Мария Вильяр (УЕФА вице-президенти, у ташкилот раҳбари вазифасини вақтинча бажариб турибди) барчани озгина ҳаяжонда ушлаб тургач, ниҳоят, ғолиба билан таништирди.\nДемак, махсус сўров натижасига кўра, норвегиялик малласоч хоним мавсумнинг энг яхши аёл футболчиси сифатида эътироф этилди. Шундан сўнг навбат асосий масалага келди. Ҳамманинг нигоҳию, қулоғи Мария Вильярда - у кимнинг исм-фамилиясини тилга олади? Криштиану Роналду, Гарет Бэйл ва Антуан Гризманн... «РОНАЛДУ» - табассум билан эълон қилди испаниялик функционер. Шундай қилиб, «Кумуш футболка» иккинчи марта португалиялик юлдуз мулкига айланди!\nКриштиану Роналу ўзига тегишли бўлган совринни қўлга олгач, махсус матбуот анжуманида иштирок этди. У белгиланган залга биринчи бўлиб кириб борди – янги соврини билан. Португалиялик «футболка»ни стол устига қўяр экан, уни оҳиста силаганча энг яхши аёл футболчи – Ада Хагербергни кутиб турди.\n- Ўзи аёлларни доимо кутишга тўғри келади,- дея сукунатни бузди ажойиб кайфиятда бўлган Роналду.- Биласизку, помада, тушь, пошналар... Менимча, у ҳозир лифтда бўлса керак.\nШу лаҳзада Криштиану бошини бурди ва қулоғидаги сирға ўзгача жило бағишлади. Кейин кўзи йўлакда келаётган Хегербергга тушиб, самимий кулди.\n- Болаликда нимани орзу қилгансиз? - сўрашди Роналдудан.\n- Футболчи бўлишни. Демакки, бу борада орзум ушалди.\n- Жорий йил терма жамоангиз билан илк марта соврин ютдингиз. Франция-2016 финалидан сўнг аввало, қандай ҳислар оғушига тушгандингиз?\n- Биринчи марта ғалаба қозониш доимо ёқимли. Буни сўз билан ифодалаш қийин. Ўз мамлакатим учун нимадир ютишни хоҳлашимни мудом айтиб келганман. Яширмайман, ўшанда кўп йиғладим. Эҳтирослар тўлиб-тошиб кетди. Очиғи, яна бир бор таъкидлайман, Португалия термаси билан қўлга киритилган соврин алоҳида ўрин тутади!\n- Финал ўйини чоғи Фернанду Сантуш ёрдамчиси вазифасини бажардингиз, ҳисоб...\n- Албатта, энди мураббийлик учун ўқийман! Лекин жиддий гапирсам, бу иш билан шуғуллланишни истамайман. Жуда мураккаб вазифа. Ҳарқалай, айни пайт умумий фикрим шундай. Эҳтимол, яна 5-6 йилдан сўнг бу масала бўйича хулосам ўзгарар...\n- Футболда имкони бор барча совринларни ютгансиз. Шу ҳолатда иштиёқни қандай сақлаш мумкин?\n- Курашга доимо табиий ҳолда шайланаман. Айтганча, кўпчилик менга айнан шу савол билан мурожаат қилади. Биласизми, футбол - менинг эҳтиросим, ҳаётий овунчоғим. Шундай экан, имкон қадар юқори савияда ўйнашга интилавераман. Мудом. Ҳар бир мавсум - янги чорлов. Шунинг баробарида ҳеч нарса ўзгармайди. Майдонга тушдимми, ҳужумга ўтишим, голлар уришим шарт.\n- Ҳали жаҳон чемпиони унвонини олган эмассиз...\n- Майли, тинч қўйсанглар-чи... Ахир Европада эндигина биринчи марта энг яхши бўлдик. Сизлар эса дарров жаҳон чемпионати ҳақида сўз очяпсизлар. Бундай турнирда ғолиб чиқиш жуда-жуда қийин. Тўғри, футболда ҳар нарса рўй бериши мумкин.\n- Шунингдек, тарихда ЧЛда кетма-кет икки марта зафар қучиш ҳали ҳеч бир клубга насиб этмаган...\n- Нима дердим, эҳтимол, бу ишни «Реал» уддалар... Айнан шундай шайланишимиз керак. Бошқача айтсам, ўз олдимизга худди шу вазифани қўйишимиз шарт.


Камикатсу: аҳолиси чиқиндиларни саралашга мажбур бўлган япон шаҳрида яшаш осонми?\n14:43 / 29.06.2019\nЖами цивилизациялашган дунё чиқиндиларни 5 ёки энг яхши ҳолатда 10 та тоифага ажратиш амалиётини татбиқ этаётган бир пайтда Япониядаги Камикатсу шаҳри аҳолиси уйларида ҳосил бўлган чиқиндини 45 та тоифага саралашга мажбур, дея хабар бермоқда TravelAsk. Бу шаҳар деярли ҳеч қандай чиқинди ишлаб чиқармайди, у ерда маиший чиқинди полигонларини учратмайсиз. Камикатсу бутун дунё учун тақлид намунаси саналади, ахир бугун у ерда ишлаб чиқариладиган чиқиндининг 80 фоизи қайта ишланади, яқин келажакда эса бу рақам 100 фоизга етиши керак.\nУ қадар катта бўлмаган шаҳарча аҳолиси кўп эмас – бор-йўғи 1,5 минг киши. Эҳтимол шаҳарда чиқиндиларни саралаш ва йиғишнинг мукаммал тизимини йўлга қўйилгани айнан шу факт билан боғлиқдир. Бу жараёнга ҳар бир киши жалб этилган. Мазкур шаҳарда истеъмол қилувчи японлар нафақат қоғоз, шиша ёки пластик, балки уйда ҳосил бўладиган бошқа чиқиндиларни ҳам алоҳида тўплашади. Пластик ва полиэтилен идишлар ювилади, қуритилади ва кейинчалик қайта ишланиши учун тоифаларига қараб турли идишларга солинади.\nБу ерда уйлар ёнида одатий чиқинди контейнерлар йўқ, чунки шаҳарнинг жами аҳолиси чиқиндини саралаб, вақтинчалик уйда сақлашади. Айтганча, чиқиндини қайта ишловчи заводга чиқиндини одамларнинг ўзлари етказишади. Кичик шаҳар нуқтаи назаридан бу катта муаммо туғдирмайди, бироқ чиқиндини қайта ишлаш харажатларини қисқартиради. Ҳозирча сараланмаётган 20 фоиз чиқинди ёқиш учун юборилади, чунки утилизациянинг айнан шу тури Японияда энг экологик деб тан олинган. Бундан ташқари, ғаройиб шаҳарчада одамлар ўзлари учун кераксиз бўлмаган буюмларни олиб келиши мумкин бўлган дўкон фаолият юритади. Ушбу дўкондан исталган буюмни батамом бепул олиш мумкин.\nШаҳар 2020 йилга келиб чиқиндини 100 фоиз қайта ишлаш кўрсаткичига етказишга умид қилмоқда. Албатта, 2000-йилларнинг бошида шаҳар ҳукумати чиқиндини саралашнинг янги тизимини татбиқ этганида бу фикр Камикатсунинг жами аҳолиси томонидан маъқулланмади. Бироқ вақт ўтиши билан одамларга шаҳарнинг чиқиндисиз фаолият юритиши ғояси берилди ва бугун шаҳар фаолияти туфайли юзага келаётган ҳар йиллик 300 тонна чиқинди иккинчи марта фойдаланилади ва атроф-муҳитга зарар келтирмайди.\n18:41 / 04.07.2020\n18:03 / 01.07.2020\nУрганч тумани аҳолиси чиқинди полигонининг бадбўй тутуни ва сассиқ ҳидидан азият чекмоқда\n20:13 / 19.06.2020\nРеспубликада жами йиғилган чиқиндининг 10 фоизи ҳам қайта ишланмаяпти - бу бўйича ҳукуматга парламент сўрови юборилади


Ўзбекистон мулозимлари НАТО масаласида яна тилга кирди - 13 Апреля 2008 - Ҳимоячи\nГлавная » 2008 » Апрел » 13 » Ўзбекистон мулозимлари НАТО масаласида яна тилга кирди\nЎзбекистон мулозимлари НАТО масаласида яна тилга кирди\nПрезидент Ислом Каримов НАТОнинг Бухарестдаги саммитида иштирок этиб қайтганидан сўнг Ўзбекистоннинг альянс билан ҳамкорлигини ошириш масаласи мамлакат Сенатида муҳокама этила бошланди.\nЎзбекистондаги анъанага кўра, президент И.Каримовнинг навбатдаги ташаббусидан сўнг барча мулозимлар унинг қанчалик оқилона ва тўғри ташаббус бўлганини муҳокама этишга киришади.\nҲатто бир йил аввал ҳам НАТО ҳақида гап очишга журъат этган мулозим шундай муаммоларга дуч келиши мумкин эдики, оз кўринмасди.\nБухарестдаги саммитда Каримовнинг иштирокидан кейин эса НАТО ҳақида қанча гапирсалар - кам.\nЎзбекистон Сенатининг ташқи сиёсий масалалар қўмитаси вакиласи Сурайё Одилхўжаева И.Каримовнинг ташаббуси Афғонистон муаммоси муҳокама этилган НАТО саммитининг руҳи билан ҳамоҳанг бўлганини айтади.\n“Президентимизнинг Афғонистон муаммосини ҳал этиш бўйича ғояси беш бандда аниқ-тиниқ ифодаланган. Менимча, Афғонистонда тинчлик ўрнатиш режасига бу бандлар ҳам қўшилса, жуда яхши бўлади”,- деди сенатор хоним.\nИ.Каримов Бухарестдаги анжуманда НАТОнинг ноҳарбий юклари учун Ўзбекистон ҳудуди орқали Афғонистонга темир йўл транзитини таклиф этди. Шунингдек, Афғонистонда тинчлик ва барқарорликка эришиш бўйича музокараларни 6 + 2 алоқа гуруҳи доирасида қайта тиклаш ғоясини ўртага ташлади. Марказий Осиёнинг беш давлати, Афғонистон, Россия ва АҚШ вакилларидан иборат гуруҳ таркибига И.Каримов НАТОнинг ҳам қўшилиши мақсадга мувофиқ бўлишини билдирди.\n“Бу таклифлардан Ўзбекистон учун энг асосий фойда Афғонистон муаммоси ҳал этилиши, террор экспортининг бўлмаслиги ва наркотрафикнинг олди олиниши бўлади”, – дейди Сурайё Одилхўжаева.\nБироқ Афғонистон муаммоси ҳали-бери ҳал бўлмаслигини, у ердаги исёнчилик ҳаракатининг тугаши ва айниқса, наркотрафикнинг олди олиниши яқин йилларда имконсиз қолишини кўпчилик яхши англайди. Ҳарқалай И.Каримов ташаббусларининг самарадорлигига берилаётган бу баҳо анча бўрттирилгани аниқ. Таҳлилчилар президент И.Каримов Афғонистондаги оғир вазиятдан ўз режимининг сиёсий ва иқтисодий манфаатлари йўлида усталик билан билан фойдаланаётганини билдираётир.\nТаҳлилчи Тошпўлат Йўлдошев фикрича, Ўзбекистон олдида НАТО юклари транзитидан ва Афғонистонга деярли барча турдаги маҳсулотларни етказиб беришдан фойда кўриш истиқболи пайдо бўлаётир.\nНАТО мулозимлари 2005 йилги Андижон қирғини учун танқид этилган И.Каримов билан иттифоқчиликнинг қайта тикланаётгани борасида тортиниб гапирмоқда ва мамлакат билан алоқаларнинг бу жиҳатлари НАТОнинг иши эмаслигини билдириб қўйишга ҳаракат қилаётир.\nТ.Йўлдошевнинг таъкидлашича, президент Каримов ҳам ўзининг Ғарб кўз ўнгида оқланганини ҳис қила бошлади.\nАйни пайтда НАТО, Европа Иттифоқи ва АҚШ Ўзбекистондаги инсон ҳуқуқлари Афғонистон муаммосини ҳал этиш мақсадида қурбон қилинганини рад этмоқда. Ғарб давлатлари мулозимлари Ўзбекистон билан мулоқотнинг қайта тиклангани бу мамлакатдаги демократия ва инсон ҳуқуқлари вазиятига ижобий таъсир этишига умид қилиб қолмоқда.


25 октябр 2021, Тошкент вақти: 19:49\nЎзбекистон терма жамоаси, 2011 йил 21 январ, Доха, Қатар\nЎзбекистон терма жамоаси ҳозирда дунё футбол рейтингида 77-ўринга кўтарилди.\n“Осиё кубоги мусобақаларида ўзбекистонлик футболчилар кўпчиликнинг назарига тушди ва уларга талаб ортиб бормоқда”, деб ёзди Спорт.ру сайти.\nДохадаги мусобақа тугамасдан Ўзбекистон миллий жамоаси ҳимоячиси Шавкат Муллажоновнинг янги клубда тўп суриши маълум бўлди. Муллажоновнинг Олмалиқ жамоаси билан шартномаси тугаётган бир пайтда унга Қатарнинг Ал-Аҳли клубида ўйнаш ҳақида таклиф берилди. Шавкат Қатар футбол клубида ўйнайдиган иккинчи ўзбекистонлик легионер бўлди.\nҲозиргача Жасур Ҳасанов Қатарнинг “Лехвию” жамоаси сафида ўйнаган биринчи ўзбекистонлик футболчи эди.\nКуни кеча Ўзбекистон миллий жамоаси сардори Сервер Жепаровнинг қайси клубда ўйнаши маълум бўлди. Сервер Жанубий Кореянинг “Сеул” жамоаси билан уч йиллик шартнома имзолади.\nЭслатиш жоизки, бу йилги футбол мавсумида “Сеул” Осиё чемпионлар лигаси мусобақасида иштирок этади. Шу боис Сервер Жепаров ўзининг собиқ жамоаси “Бунёдкор”га қарши майдонга тушиши мумкинлиги эҳтимолдан ҳоли эмас.\nАйни пайтда Тимур Кападзе ҳам Жанубий Кореянинг “Инчхон Юнайтед” жамоаси сафига қўшилишга қарор қилди. Жанубий Кореянинг “К” лигаси энг кучли лига ҳисобланади. “Инчхон Юнайтед” ўтган йил бу лигада атиги 11-ўринни эгаллаган.\nЎзбекистон терма жамоасининг яна бир ҳимоячиси Анзур Исмоилов Тошкентга қайтганидан кейин уни Хитойнинг “Чанчун Ятай” жамоаси ўз таклиф қилди. Олдин бу жамоа таркибида ўзбекистонлик футболчилар Владимир Шишелов ва Садриддин Абдуллаев тўп сурган.\nҚатарда мусобақа тугаши билан ўзбекистонлик ёш футболчиларнинг бозори чаққон бўлиб кетди. Чет эл клублари ўзбекистонлик ўйинчиларга катта қизиқиш билдирмоқда.\nБу йилги Осиё кубоги мусобақасида кўпчилик назарига тушган асосий қаҳрамон “Пахтакор” жамоаси ўйинчиси Одил Аҳмедов бўлди.\nҲозирда Россиянинг “Рубин”, “Локомотив”, “Динамо”, Махачкаланинг “Анжи”, шунингдек, Саудия Арабистони ва Қатардаги футбол клублари Одил Аҳмедовга катта қизиқиш билдирган. 23 ёшли Аҳмедов Осиё Кубоги мусобақасининг барча олтита ўйинида иштирок этиб рақиб дарвозасига икки марта тўп урган. Унинг Қатар миллий жамоаси дарвозасига киритган тўпи, аксар спорт нашрлари фикрича, мусобақадаги энг чиройли гол сифатида эътироф қилинган.


Рўмолли ўқувчиларга танбеҳ берган Чиноздаги мактаб директори узр сўради\n05 декабр 2021, Тошкент вақти: 17:00\nРўмолли ўқувчи қизларга танбеҳи ижтимоий тармоқларда мунозара уйғотган Чиноздаги 45-мактаб директори Зубайда Тошпўлатова ота-оналар ҳамда жамоатчилик олдида узр сўради.\nИжтимоий тармоқларда 17 май куни тарқалган аудиоёзувда З. Тошпўлатова юқори синфда ўқийдиган рўмолли қизларга: “Сизларга тепадан ваҳий тушдими? Ҳозир индашмаётганининг сабаби сайлов ўтишини кутишаяпти, сайлов ўтиб олсин, кўрасизлар”, деган эди.\nКечаги мурожаатида мактаб директори ўқувчи қизлар мактабга формасиз келгани учун уларни хизмат хонасига олиб кириб, ўз хизмат ваколатлари доирасида тушунтириш ишларини олиб борганини эътироф этган. Айни пайтда у рўмол ўрамаслик ҳақида маҳаллий ҳокимият, ҳуқуқ-тартибот идоралари ва Халқ таълими бўлими томонидан ҳеч қанақа топшириқ бўлмаганини таъкидлаган.\nРўмол билан сайлов жараёнининг ҳеч қандай алоқаси йўқлигини урғулаган З. Тошпўлатова бу пайтда халқаро кузатувчиларнинг мактабга ташрифи доирасида уларнинг дунёвий мактаб тўғрисидаги фикри ўзгармаслиги учун ўқувчи қизлар ўртасида тушунтириш ишларини олиб борганини қайд этган.\n“Нотўғри тушунчага эга бўлганимни тушуниб етдим. Алҳамдулиллаҳ, мен ҳам мусулмон фарзандиман. Қилган бу нотўғри муносабатимдан жамоатчиликдан ҳамда ота-оналардан узр сўрайман”, деган Чиноз туманидаги 45-мактаб директори Зубайда Тошпўлатова.


Бухорода тадбиркорлик учун ногиронлар ва ёшларга берилган енгиллик ва имкониятларга кўз олайтираётганлар тўғри йўлга бошланди | BETAKROR BUXORO!\nAprel 5, 2019 0\nБухорода тадбиркорлик учун ногиронлар ва ёшларга берилган енгиллик ва имкониятларга кўз олайтираётганлар тўғри йўлга бошланди\nPosted by:Администратор onAprel 5, 2019\nАйни пайтда Бухоро вилоятида I ва II гуруҳ ногиронлиги бўлган шахсларга тадбиркорлик фолияти учун берилган солиқ имтиёзларидан 1300 нафардан ортиқ фуқаролар фойдаланмоқда.\nАммо, Давлат солиқ хизмати органлари ходимлари томонидан олиб борилган профилактика тадбирлари жараёнида кўплаб хамюртларимиз ногиронлиги бор шахсларнинг ишончига кириб, уларнинг ҳукуматимиз томонидан берилган имкониятларидан ўз мақсадлари йўлида фойдаланиб қолишга ҳаракат қилаётганликлари аниқланди.\nХусусан, Бухоро шаҳар Намозгоҳ кўчаси ёқасида жойлашган бинода сомса пишириб сотиш фаолияти билан шуғулланаётган Мурод Атоев ва унинг турмуш ўртоғи Мусабия Атоеванинг ҳатти-ҳаракатларида солиқдан қочишга уриниш ҳолатлари кузатилди.\nАниқроғи, Мурод Атоев I-гуруҳ ногирони бўлган фуқаро Ихтиёр Авезовнинг ҳақ-ҳуқуқларидан фойдаланган ҳолда камайтирилган ставкада солиқ тўловларини тўлаш учун Ихтиёр Авезовнинг ишончига кириб, 2018 йилнинг 1 ноябрида унинг номига тадбиркорлик гувоҳномасини расмийлаштирган.\nНатижада у 750 минг сўм ўрнига у бор йўғи 101 минг 350 сўм тўлаб келмоқда.\nШу боис, давлат солиқ хизмати органлари ходимлари фуқаро Ихтиёр Авезовга керакли маслаҳатлар бериб, унга ўз ҳақ-ҳуқуқларидан мақсадли фойдаланишини тушунтириш мақсадида унинг яшаш манзилида ҳам бўлдилар.\nТаъбир жоиз бўлса айтиш жоизки, Ихтиёр Авезовнинг ота-онаси ҳам оғир бетоб. Ушбу хонадонда ногирон турмуш ўртоғи ва қайната-қайнанаси ҳамда 2 нафар фарзандидан ортиб, уй юмушларини ҳам уддалаётган Ихтиёр Авезовнинг турмуш ўроғига ҳар қанча таҳсин айтсангиз арзийди.\nАммо, унинг ҳам ҳамма ишга кучи етмайди. Шу ўринда ушбу оила шароитини бошқалардан кўра кўпроқ билган маҳалла фуқаролар йиғини мутасаддиларининг Ихтиёр Авезовнинг моддий ёрдам сўраб қилган мурожаатини рад қилишгани ачинарли.\nШунга қарамай, ушбу хонадон эгалари умидларини сўндирмасдан, бор куч ғайратларини ишга солиб, тижорат банкининг имтиёзли кредит маблағи ҳисобига ҳовлида қўй боқишни йўлга қўйишгани ибратлидир.\nСолиқдан қочишни кўзлаб I-гуруҳ ногиронлиги бўлган Фания Мавляевага берилган имтиёзлардан фойдаланишга уринаётган фуқаро Лола Ярашева билан Бухоро шаҳар давлат солиқ инспекциясида олиб борилган профилактик суҳбат самарали бўлди. Аниқланишича, ушбу шахс «Карвон» буюм бозорида I-гуруҳ ногиронлиги бўлган Фания Мавляеванинг номига ноозиқ-овқат товарлари билан чакана савдо фаолиятини йўлга қўйиб, ўзи ушбу тадбиркорга ёлланма ишчи сифатида рўйхатдан ўтган. Ажабланарлиси, бу билан у гўёки барча ишларини қонунийлаштиргандек ўзини хотиржамдек тутиб юрган.\nАммо, давлат солиқ хизмати ходимлари тадбиркорнинг ўзи қаердалигини суриштирганларидан сўнг у даромад топиш учун хато йўлни танлаганини тан олди.\n– Тўғриси, ўзим учун енгиллик топиш мақсадида ногиронларга берилган имтиёзлардан фойдаланиб қолишга уринишимнинг оқибатларини чуқур ўйламаганлигим мени ноқулай аҳволга қўйди, – дейди Лола Ярашева. Хатоимни тан оламан. Давлат солиқ хизмати ходимларига раҳмат мени ўз вақтида жавобгарликдан асраб қолишди. Энди зудлик билан ногирон фуқаронинг номига берилган тадбиркорлик гувоҳномасини ўз номимга расмийлаштиришга қарор қилдим. Ўйлайманки, бу у билан нафақат эл-юрт ва яқинларим олдида ўз шаънимни асраб қолдим балки виждоним олдида ҳам жавобгарликдан қутулдим.\n«Каровон» буюм бозорида узоқ йиллардан буён тадбиркорлик фаолиятини олиб бораётган Феруза Розиқованинг ҳам солиқдан қочиш мақсадида тадбиркорлик фаолиятини тугатиб, ногирон бўлган онасининг ҳақ-ҳуқуқларидан ўз мақсадлари йўлида фойдаланаётани аниқланди.\nҲудди шундай, мазкур бозорда болалар кийим-кечаги савдосини йўлга қўйган Назира Тўхтаева ҳам фуқаро Мавлуда Камолованинг ишончига кириб, унинг ногиронлигидан фойдаланаётган ҳолда солиқ тўловларини камайтирилган ставкада тўлаб келмокда экан.\nАфсуски, бундай ҳолатларни «Карвон» буюм бозорида кўплаб тадбиркорларда учратдик.\nТадбиркор сифатида давлат рўйхатидан ўтган II-гуруҳи ногиронлиги бўлган Саломат Асадовани давлат солиқ хизмати ходимлари ҳеч қачон учратишмаган. Профилактик тадбирда аниқланишича, унга ёлланма ишчи сифатида расмийлаштирилган Муслима Эргашева унинг ҳақ-ҳуқуқларидан фойдаланган ҳолда солиқдан қочишга уринмоқда.\nНогиронлиги бўлган Бўри Жумаевнинг турмуш ўртоғи Мақсад Туйчиева ҳам узоқ йиллар тадбиркорлик фаолиятини олиб бориб, ундан яхшигина даромад топганлардан. Шу боис, унинг фарзандлари ҳам шу йўлни танлашган. Аммо, ушбу шахснинг ўз номидаги тадбиркорлик фаолиятини тугатиб, турмуш ўртоғининг ногиронлигидан фойдаланиб қолишга уринишини виждонли кишининг иши деб бўлмайди.\nШу боис, давлат солиқ хизмати ходимлари ушбу фуқаролар билан профилактик суҳбат ўтказиб, уларга хато ва камчиликлари тушунтирилган ҳолда фаолиятларини қонунийлаштириб қўйишни таъкидладилар.\nАфсуски, айрим учар тадбиркорлар ҳукуматимиз томонидан ёшларнинг ижтимоий фаоллигини, тадбиркорлик фаолиятини қўллаб-қувватлашга қаратилган имтиёзларига ҳам кўз олайтирмоқдалар.\nЭслатиб ўтамиз, Солиқ кодексининг 375-моддасига мувофиқ, касб-ҳунар коллежлари битирувчилари коллежни тамомлагандан кейин ўн икки ой ичида якка тартибдаги тадбиркор сифатида давлат рўйхатидан ўтган тақдирда, якка тартибдаги тадбиркор сифатида давлат рўйхатидан ўтган санадан эътиборан, қатъий белгиланган солиқни тўлашдан олти ой муддатга озод этилган.\nБироқ, юқорида таъкидлаганимиздек кўп ҳолларда ушбу енгиллик ва имкониятлардан ёшларимизнинг ўзлари қолиб, илгари тадбиркорлик фаолияти билан шуғулланиб юрган шахслар фаолиятини тўхтатган ҳолда ёки янгидан ўз бизнесини бошлаган айрим фуқаролар ана шундай ёшларнинг ҳақ-ҳуқуқларидан фойдаланиб, солиқдан қочишга уринишмоқда.\nМасалан, 2017 йил охирида «Марказий» деҳқон бозорида фаолият юритиш учун тадбиркор сифатида давлат рўйхатидан ўтган собиқ коллеж талабаси Зарина Нажмиддинова ҳозир Бухоро давлат Университетида таълим олмоқда. Кўриниб турибдики, унинг тадбиркорлик қилишга вақти ҳам имконияти ҳам йўқ. Шунга қарамай, фуқаро Феруза Пўлатова унинг номига тадбиркорлик фаолиятини расмийлаштириб, 6 ойлик солиқ имтиёзидан фойдаланган ҳолда тадбиркорлик фаолиятини юритиб келган.\nЭътиборлиси, давлат солиқ хизмати ходимлари томонидан Зарина Нажмиддинова ва Феруза Пўлатова билан олиб борилган профилактик суҳбат ва тўғри тушунтиришлардан сўнг уларнинг фаолияти қонунийлаштирилди.\nЖондор тумани Пўлоти қишлоғида яшовчи Ҳасан Солиев коллеж битирувчиси бўлган йили унинг ҳақ-ҳуқуқларидан ва солиқ имтиёзларидан фойдаланиб қолиш илинжида ҳамқишлоғи Раъно Бурхонова ундан ёрдам сўраб, унинг розилиги билан Марказий деҳқон бозорида савдо фаолиятини бошлаган.\nРаъно Бурхонова давлат солиқ хизмати ходимларининг навбатдаги профилактик тадбирларида хатосини тан олиб, энди фаолиятини қонунийлаштирмаса бўлмаслигини англаб етди ва шу куннинг ўзида коллеж битирувчиси Ҳасан Солиев номига берилган тадбиркорлик гувоҳномасини ўз номига расмийлаштирди.\nЭнг ачинарлиси, наҳотки Ҳасан Солиевнинг яқинлари ушбу ҳолатдан бехабар бўлса. Ахир, мазкур тадбиркорлик субъектидаги ноқонуний ҳатти-ҳаракатлар ва солиқ қонунчилиги бузилишлари учун Раъно Бурхонова эмас балки уларнинг фарзандлари жавобгар бўлишини наҳотки билишмаса.\nАфсуски, биз шу куни Ҳасан Солиев билан учраша олмадик, учрашганимизда унга бундан кейин бировларга ўз ҳақ-ҳуқуқларидан фойдаланишга рухсат бермасликни маслаҳат берган бўлар эдик. Ҳолбуки, берилган имтиёз ва енгилликлардан унинг ўзи фойдаланганида аллақачон тажрибали тадбиркорга айланган бўлиши ҳам мумкин эди.\nБиз ушбу фактларимиз билан кимнидир айбдор ёки ёмонотлиқ қилиб кўрсатишдан йироқмиз. Аммо, бировнинг ҳақига ҳурмат билан қарашни ҳам унутмаслигимиз лозим. Зеро, ислом динида ҳам амалдаги қонунчилигимизда ҳам бировнинг ҳақига кўз олайтириш ва унга турли йўллар билан эгалик қилиш таъқиқланган.


Хусусий бандлик агентликлари фирибгарликлари фош бўлмоқда\nБугунги кунда хорижга бориб ишлаш учун хусусий бандлик агентликларига юзлаб фуқаролар мурожаат қилишмоқда. Бундай агентликларнинг рекламаларидан ҳар қандай киши ўзини эртагаёқ хорижга учиб кетадигандек, индинига эса ўша ерда иш бошлайдигандек ҳис этиши тайин. Шу сабабли кимдир қарз-ҳавола қилиб, яна кимдир уйини ёки бошқа бирон-бир мулкини сотиб бўлса-да, ушбу агентликларга ишонч билдириб тўлов қилаётганлари рост. Чунки аввалига беш-олтита фуқарони хорижга юбориб ишга жойлаштиргани ҳақида эшитган кишининг ўша агентликка ишончи ортиши тайин. Аммо ҳамма хусусий бандлик агентликлари ҳам бу ишончга лойиқми?\nАфсуски, охирги пайтда фирибгарликнинг янгича кўриниши хусусий бандлик агентликлари фаолияти орқали содир этилмоқда. Юзлаб фуқаролар миллионлаб пулларига куйиб қолишаётгани эса ачинарли.\nХусусий бандлик агентликларига нечоғлик ишонч билдириш керак? Қандай йўл тутилса, алданиб қолмаслик мумкин? Бу хусусда Бандлик ва меҳнат муносабатлари вазирлиги Ташқи меҳнат миграцияси масалалари агентлиги билан боғландик.\n91 та хусусий бандлик агентлиги рўйхатдан ўтказилган\n— Ўзбекистон Республикаси Президентининг «Хорижда вақтинчалик меҳнат фаолиятини амалга ошираётган Ўзбекистон Республикаси фуқаролари ва уларнинг оила аъзоларини ҳимоя қилиш кафолатларини янада кучайтириш чоралари тўғрисида»ги фармонида вақтинчалик ишлаш учун чет элга кетаётган фуқароларнинг ҳуқуқ ва манфаатлари ҳимоя қилинишини таъминлаш, меҳнат мигрантлари ва улар оила аъзоларининг яшаши, меҳнат фаолияти учун муносиб шароитлар яратиш борасида ҳам қатор вазифалар белгилаб берилган, — дейди Бандлик ва меҳнат муносабатлари вазирлиги Ташқи меҳнат миграцияси масалалари агентлиги хусусий бандлик агентликлари ва билимни баҳолаш марказлари фаолиятини лицензиялаш ва мониторинг қилиш бошқармаси масъул ходими Ислом Ибрагимов. — Шунингдек, меҳнат мигрантлари ва уларнинг оила аъзолари учун уй-жой, маиший шароитларни яхшилаш, молиявий ёрдам, ҳаёти ва соғлиғини ҳимоя қилиш масалаларида ижтимоий қўллаб-қувватлаш механизмларини яратишни назарда тутувчи комплекс чора-тадбирлар қабул қилиниши ҳам назарда тутилган. Албатта, кўрилаётган чоралар меҳнат мигрантлари ва уларнинг оила аъзоларини қўллаб-қувватлашнинг самарали тизимини йўлга қўйиш, уларга ҳар томонлама кўмаклашиш, ижтимоий ва ҳуқуқий муҳофазалашда муҳим омил бўлмоқда. Бу жараёнда, айниқса, ўзаро манфаатли ва амалий руҳдаги ташқи сиёсат юритишда ташқи меҳнат миграцияси масалаларига жиддий эътибор қаратилаётгани, хусусан, Ташқи меҳнат миграцияси агентлиги иши такомиллаштирилгани, «Хусусий бандлик агентликлари тўғрисида»ги Қонун қабул қилингани катта аҳамият касб этмоқда. Мазкур Қонун асосида бугунги кунгача 91 та юридик шахс Хусусий бандлик агентлиги сифатида Меҳнат вазирлиги реестрида рўйхатдан ўтказилган. Улардан 65 тасига фуқароларни хорижда ишга жойлаштириш фаолияти билан шуғулланиш учун лицензия берилган. Япония, Корея ва Бирлашган Араб Амирликлари билан ташқи миграция соҳасида битимлар тузилган. Агар бугунги кунда чет элда меҳнат фаолиятини амалга ошираётган Ўзбекистон фуқаролари сони 2,6 миллионга яқинни ташкил этса, шундан 0,07 фоизигина хусусий бандлик агентликлари улушига тўғри келади. Меҳнат бозорида хусусий бандлик агентликлари учун шундай кенг кўламли имкониятлар мавжуд бўлса-да, улар фаолиятида юзага келаётган айрим муаммо ва камчиликлар мазкур тармоқни янада такомиллаштириш бўйича тегишли таклиф ва ечимларни ишлаб чиқишни тақозо этмоқда.\nЎтган вақт давомида Меҳнат вазирлиги ва агентликка хусусий бандлик агентликлари фаолияти устидан фуқароларнинг шикоят ва мурожаатлари келиб тушган. Жумладан, хусусий бандлик агентликлари томонидан фуқароларга ишга жойлаштириш хизмати кўрсатилмаган бўлса-да, фуқаро томонидан тўланган маблағларни қайтариб бермаслиги ёки ушбу маблағларни қайтаришда муайян бир қисмини ушлаб қолиш ҳолатлари кузатилган. Натижада махсус рухсатнома асосида 8 та хусусий бандлик агентлигида текшириш ўтказилиб, улар фаолияти атрофлича ўрганилган ва мурожаатлар қаноатлантирилган. Шунингдек, 65 та хусусий бандлик агентликларидан 30 таси томонидан бирорта ҳам фуқаро шу кунга қадар хорижий давлатларга ишга юборилмагани аниқланди. Одамлар ишончига кириб, уни суиистеъмол қилаётган, ноқонуний хатти-ҳаракатларни амалга ошираётганлари ҳам йўқ эмас. «Korean аnd migration xususiy bandlik agentligi» жорий йилнинг январь ойидан октябрь ойига қадар 600 нафарга яқин фуқародан 19 миллиард сўмдан зиёд маблағни банкдаги ҳисоб-рақамга кирим қилган бўлса-да, бугунги кунга қадар бирор шахс шартнома асосида хорижга жўнатилмаган. Фуқаролар агентликка қатнайвериб ҳолдан тойишган. Худди шундай «Profelite IMP xususiy bandlik agentligi»нинг ҳам лицензияси тўхтатилган.\nТошкентда фуқароларнинг 1,67 миллиард сўмдан зиёд пулини ўзлаштириб олган «Human» бандлик агентлиги»га нисбатан жиноий иш қўзғатилди. Агентлик фуқароларга Германия, Чехия, Япония, Туркия, Болгария ва Литвага ишга юборишни ваъда қилиб, пул олган. Бандлик ва меҳнат муносабатлари вазирлиги томонидан 2018 йил ноябрь ойида тақдим этилган тегишли лицензияга эга бўлган «Human» бандлик агентлиги» МЧЖ билан 2018 йилнинг ноябрь ойидан 2019 йилнинг сентябрь ойигача шартномалар тузган бу фуқаролар агентлик томонидан Европа давлатларида ишга жойлаштирилиши лозим эди. Хизмат ҳақи учун ҳар бир аризачи агентлик ҳисоб рақамига 18 миллиондан 35 миллион сўмгача бўлган миқдордаги маблағни кўчирган. Аммо орадан белгиланган муддат ўтса ҳамки, шикоятчиларнинг ҳеч бири чет мамлакатга ишга юборилмаган. Ҳозирги вақтда бу масала бўйича МЧЖ директорига нисбатан Тошкент шаҳар прокуратураси томонидан Ўзбекистон Республикаси Жиноят кодексининг 168-моддаси, 4-қисми «а» банди («Фирибгарлик, жуда кўп миқдорда») бўйича жиноий иш қўзғатилди.\nБу кўрсаткич Ўзбекистонга ҳам тегишли\nХалқаро миграция ташкилотининг 2018 йил бўйича берган маълумотига кўра, ҳозирда дунёда муҳожирлар сони 244 миллион нафардан ортади. Бу эса дунё аҳолисининг 3,3 фоизи демакдир. Уларнинг асосий қисми меҳнат муҳожирлари бўлиб, кўп ҳолларда юқори маош олиш ва шу билан ижтимоий аҳволини яхшилаш мақсадида иқтисодий жиҳатдан ривожланган давлатларга бориб жойлашишади. Асосий миграция ички, яъни мамлакат ичида ҳудуддан-ҳудудга кўчиш сабабидан юзага келса-да, ҳозирга келиб турли ташқи омиллар таъсирида ташқи миграция ҳам жадал суръатларда ўсиб бормоқда. Шуни айтиб ўтиш ўринлики, 2018 йилда муҳожирларнинг бир давлатдан бошқа давлатга кўчиш суръати олдинги йилларга нисбатан рекорд даражада ўсган ва бу кўрсаткич янада илдамлашда давом этмоқда. Бундай ўсиш даражаси Ўзбекистонга ҳам тааллуқлидир.\nЮқоридаги ҳолатлар такрорланмаслиги учун хусусий бандлик агентликлари фаолияти назорати янада кучайтирилиши лозим. Шундагина фуқаролар уларнинг алдовларига ишониб куйиб қолишмайди. Агарда бундай қонуний агентликларнинг ноқонуний фирибгарликлари кўпаяверса, одамларда ишончсизлик ҳам ортиб бориши, қолаверса, хорижга ишлагани кетиш учун ноқонуний йўллардан фойдаланишга уринишлар кўрсаткичи ортиши тайин. Бунинг учун ҳар бир берилаётган лицензия ҳуқуқий томондан назоратга олиниши барча учун яхши самара бериши мумкин. Хорижга ишлашга кетмоқчи бўлган ҳар қандай фуқаро Ташқи меҳнат миграцияси масалалари агентлигининг мутахассисларидан ҳуқуқий маслаҳат сўраши мумкин.


Ўзбекистонда Ҳайит намози ўқилмайди. Жума намозлари ҳам вақтинча тўхтатилди\n17 май 2022, Тошкент вақти: 16:37\nМусулмонлар идораси Уламолар кенгаши бу йил Ўзбекистонда Қурбон ҳайити намозини ўқимаслик тўғрисидаги фатвони эълон қилди.\nФатвода, пандемия оқибатларини юмшатиш мақсадида жума намозларини ҳам вақтинча ўқимаслик айтилган. Бундан ташқари, вакцина олмаслик дуруст эмас, деб фатво берилган.\nЎзбекистонда бу йилги Қурбон ҳайити 20 июлга белгиланган.\n16 июль куни жамоатчиликка эълон қилинган фатвода шундай дейилади:\n"Қурбон ҳайити намозида катта жамоат бир жойда жамланишини инобатга олиб, пандемия янада авж олмаслиги, вабо оқибатларини юмшатиш мақсадида шу куни ийд намози адо этилмайди, ўрнига уйда Зуҳо намозини ўқиш тавсия этилади".\nФатвода пандемия оқибатларини юмшатиш мақсадида жума намозларини ҳам вақтинча ўқимаслик белгиланган.\nБошқа намозлар барча карантин талабларига риоя қилган, ниқоб таққан ва оралиқ масофани сақлаган ҳолда, масжидларнинг очиқ саҳнларида адо этилиши мумкин.\nМасжидларда қўл бериб ёки қучоқлашиб кўришиш қатъиян таъқиқланди.\nШунингдек, идоранинг фатвосида вакцина олмаслик ва унинг таркиби тўғрисида бўлмағур гапларни тарқатиш ҳам "дуруст эмас" деб таъкидланди:\n"Вакцина олмаслик, унинг таркиби тўғрисида бўлмағур гапларни тарқатиш дуруст эмас. Давлатимиз барча талабларга жавоб берувчи вакциналар воситасида оммавий равишда эмлаш ишларини амалга ошираётган экан, барча юртдошларимиз ўзлари ва оила аъзоларини, шифокорлар билан келишган ҳолда, эмлатишлари мақсадга мувофиқ бўлади".\nЎзбекистон президенти Шавкат Мирзиёев фармони билан бу йил мамлакатда Қурбон ҳайитининг биринчи куни қилиб 20 июль белгиланган.\nАйни ҳужжат билан, бу йилги Қурбон байрамида ўзбекистонликлар, иш кунлари бошқа кунга кўчирилгани муносабати билан, 20, 21 ва 22 июль кунлари дам олади.


менеджери сифатида, Туркиянинг «Studio Vertebra» компанияси ва қурилиш соҳаси ривожланган давлатларнинг лойиҳалаш компаниялари танланди. Бухоро ...\nмаълумотига кўра 2019 йил 23 июнь куни Приморье ўлкасидаги қурилиш объектида бахтсиз ҳодиса туфайли 1997 йил 23 февралда туғилган ...\nқарзи ундирилди. Таҳлилларга кўра, бугунги кунда энг кўп қарздорлик қурилиш фаолияти билан шуғулланувчи корхоналар ҳиссасига тўғри келмоқда. ... зиёд солиқ қарзи ундирилган бўлса, шундан 174,8 млрд. сўми айнан қурилиш корхоналари ҳиссасига тўғри келмоқда. Мисол учун, пойтахтимизнинг ...\nҳукумати Қатардаги футбол бўйича ЖЧ-2022 қурилишларида камида 1 400 нафар непаллик ишчи ҳалок бўлгани ҳақидаги хабарларни тасдиқлади. Бу ҳақда «Arab News» хабар берди. Германиянинг ... бўлган ишчиларнинг оилаларига ҳеч қандай кўмак кўрсатилмаётгани, қурилиш компаниялари хавфсизлик техникаси талабларига жавоб бермаслиги ...\nўтган эди. Унда тумандаги арзон кўп қаватли уйларнинг нархлари, қурилишнинг сифати ва йўл қўйилган айрим камчиликлар муҳокама қилиниб, ... ўрганиш, уларни имкон қадар арзонлаштириш бўйича таклиф ишлаб чиқиш, қурилиш вазири Абдуқаҳҳор Тўхтаев раҳбарлигидаги комиссияга қурилишдаги ...\nArena» муз саройининг қурилиши учун умумий ҳисобда 175 млн еврога яқин маблағ сарфланди. Бу ҳақда бугун, 15 март куни бўлиб ўтган брифингда маълум қилинди. Мазкур ... бўлиб ўтган брифингда маълум қилинди. Мазкур спорт мажмуасининг қурилишига 2017 йилнинг 3 февраль куни старт берилган эди. Мажмуа Тошкент ...\nқуриш билан ҳеч кимни ҳайрон қолдира олмайсиз. Бутун мамлакат бўйлаб қурилиш ишлари авж олган. Шунингдек Жиззах шаҳрида ҳам. Аммо бу уйларнинг ...\nқурилиш материалларидан фойдаланиш устидан назорат кучайтирилади — чангланувчи материалларни сақлаш ва ишлашда қоида бузганларни катта-катта ... 200 лари (75 доллардан кўпроқ), юридик шахслар — 500 лари. Грузияда қурилиш қилишда экологик меъёрларни бузаётганларга солинадиган жарималар ...\nжурналист этикаси хусусида маъруза сўқийми? Рост, қўшма корхонада қурилиш ишлари жуда қизғин кетяпти, бу жараёнда майда-чуйда камчилик, ... ип йигирув, тўқув, газлама, ранглаш ва тикув фабрикаларида қурилиш, созлаш ишлари амалга оширилаётгани, шунингдек, 10 гектардан иборат ...\nвилоятидаги «ААА» ДУК қурилиш корхонасининг мансабдор шахсларига бюджет маблағларини ўзлаштириш, сунъий дебитор қарздорлик юзага келтириш айбловлари билан жиноят иши ... пудратчи мансабдор шахслари жами 2 млрд. 490 млн. 228 минг сўмлик қурилиш-таъмирлаш ишлари бажарилгани ҳақида ҳужжатлар расмийлаштирган. ...


10 Мая 2019 6103\nКўпчилигимиз ташландиқ цех ва фабрика биноларини кўрганмиз. Бир пайтлар ҳаёт қайнаган бинолар эндиликда керак бўлмай қолгандек туюлади. Улар ичи, атрофи чиқиндиларга тўла бошлайди ва атрофнинг ташқи кўринишини ҳам бузиб туради. Бундай объектлар яқинидаги аҳоли эса: «Шу ташландиқ бинони суриб-текислаб ташлашса ҳам бўларди», деб ўйлай бошлайди. Аммо бундан манфаатлироқ йўли ҳам бор – уларни қайта жонлантириш.\nПрезидентимизнинг 2018 йил 11 октябрдаги «Давлат мулки объектларини ва ер участкаларига бўлган ҳуқуқларни тадбиркорлик субъектларига сотиш тартибини соддалаштириш бўйича қўшимча чора-тадбирлар тўғрисида»ги фармони билан тадбиркорлик субъектларига фойдаланилмаётган давлат мулки объектларини сотиш тадбирларини тезлаштиришга қаратилган тажриба эълон қилинди.\nБўш турган кўчмас мулк қиймати баҳоланмай «E-IJRO AUKSION» электрон савдо майдончасига инвестиция ва ижтимоий мажбуриятларни белгилаш билан бошланғич бир сўм миқдоридаги нархда савдога қўйилади. Ушбу усулнинг афзалликлари - тезкорлик, шаффофлик ва бунга имкониятнинг мавжудлигидир.\nБундай ислоҳотлар аҳоли энг зич яшайдиган Фарғона водийсида, айниқса, долзарбдир. Ушбу минтақада республика аҳолисининг учдан бир қисми яшайди. Аҳоли бандлигини таъминлаш масаласини сифатли ҳал этиш учун иш ўринлари яратишга улкан эҳтиёж мавжуд. Бу асосан, ишлаб чиқариш ва хизмат кўрсатиш объектларини ташкил этиш орқали таъминланади.\n2019 йилнинг биринчи чорагида вилоятда «E-IJRO AUKSION» электрон савдо майдончаси орқали қиймати 1 миллиард сўмдан ортиқ 45 та объект сотилди ва яқин вақт ичида улар базасида замонавий ишлаб чиқариш ҳамда сервис шохобчалари ташкил этиш режалаштирилган. Уларда маҳаллий ёшлардан 600 киши иш билан таъминланади.\nФарғона водийсининг ҳар бир вилоятида илгари фойдаланилмаган ишлаб чиқариш объектлари ўрнида барпо этилган корхоналарга мисоллар кўп. Масалан, Андижон вилоятининг Хонобод шаҳрида собиқ соғлиқни сақлаш бўлими биносида трикотаж маҳсулотлари ишлаб чиқариш ташкил этилди. Тадбиркор объектга 550 миллион сўмга инвестиция киритди ва бунинг натижасида 35 нафар ёш юртдошимиз доимий иш билан таъминланди.\nАндижонда «Сабо ҳамкор барака» МЧЖ инвестиция лойиҳасини амалга ошириш учун бўш турган маъмурий ва ишлаб чиқариш биноларини хусусийлаштирди. Трикотаж маҳсулотлари, шунингдек, гидропоника ва сувни тозалаш ускуналарини ишлаб чиқариш йўлга қўйилди. Корхонада 1000 нафардан ортиқ киши иш билан таъминланган ва уларнинг аксариятини маҳаллий ёшлар ташкил этмоқда.\nНаманган вилоятидаги «Дилбар текс» МЧЖ томонидан бўш турган собиқ ётоқхона биноси тўқимачилик маҳсулотлари ишлаб чиқариш учун қайта жиҳозланди. Инвестиция лойиҳаси қиймати - 2,5 миллиард сўм. Бу ерда 50 киши ишламоқда.\nФарғона вилояти Бувайда туманида насос станциясининг бўш турган бинолари замонавий диагностика марказига айланди. Унга киритилган инвестиция ҳажми 300 миллион сўмни ташкил этди.\nДавлат активларини хусусий мулкка бериш бошқармаси


Lufthansa авиакомпанияси Brussels Airlines’ни сотиб олмоқчи\n21:24 / 24.09.2016\nГерманиянинг Lufthansa авиакомпанияси яқин орада Бельгиянинг Brussels Airlines авиакомпаниясини сотиб олмоқчи. Бу ҳақда 24 сентябрда RTBF телеканали маълум қилди.\nLufthansa раҳбарияти 2016 йил 22 мартидаги терактлар туфайли тўхтатиб қўйилган, бир неча йил давом этган музокараларни тезлаштиришга қарор қилган. Бельгия компанияси Брюсселдаги "Завентем" аэропортида портлашлардан юзага келган жиддий шикастланишлар билан боғлиқ ташкилий масалаларга ўз эътиборини қаратиш учун музокараларда танаффус сўраган.\nLufthansa’га 2009 йилдан бери Brussels Airlines’нинг 45 фоизи тегишли. Германия авиакомпанияси қолган 55 фоизни ҳам сотиб олмоқчи. Томонлар шартномасида кўзда тутилгандек, битим 2017 йил июнигача амалга ошиши керак.\nБельгия ОАВ маълумотларига кўра, Brussels Airlines немис авиакомпаниясидан олган ва ҳали қайтарилмаган кредитлар ҳисобга олинса, гап 2,6 млн евролик битим ҳақида кетиши мумкин. RTBF’нинг ҳисоб-китобларига кўра, харид қиймати агар Brussels Airlines’нинг ўтган йилдаги даромади ҳисобга олинса, 140 млн еврони ташкил қилиши мумкин.\n14:30 / 12.10.2017


“Apple” асосчиси Стив Жобснинг энг машҳур 18 та фикри - Erkak.uz\n“Apple” асосчиси Стив Жобснинг энг машҳу...\nShukhrat Sattorov 08.04.2016 18:00 2749 01\nҲаётдаги сенинг вазифанг оппоқ қоғоздек тоза умр саҳифаларини тўлдириш. Қилаётган ишингдан кўнглинг тўлишини истасанг, унинг муҳимлигига ишон. Муҳим ва буюк ишларни қилишнинг шарти эса уларни севишдир.\nЯратувчилар ёки лидерлар ҳамда уларнинг издошлари, ишқибозларини ажратиб турадиган ягона фарқ – илғор фикрдир.\nОхирги 33 йил мобайнида ҳар тонгда кўзгуга қараб ўзимдан бугун ҳаётимнинг сўнгги куни бўлганида шу бугун режалаштирган ишни қилган бўлармидим, деб сўрайман. Агар кетма-кет "йўқ" деган жавоб бўлса, демак ниманидир ўзгартиришим кераклигини англайман.\nБаъзида ҳаёт бошингга ғишт билан урганида ҳам, мақсадингдан чалғима.\nҲаётимдаги севимли нарсаларнинг пулга дахли йўқ. Ҳаётдаги энг қадрли бойлик вақт эканлиги барчамизга кундай равшан.\nБу оламда вақтинг чегараланган. Шундай экан, уни кимнингдир ҳаётида яшаб бекорга совурма. Ички овозингнинг бошқаларнинг фикр-мулоҳазалари шовқинида қолиб кетишига йўл қўйма. Ва энг муҳими, қалбинг ва сезгиларингга эргашишни унутма.\nОддийлик ҳар доим диққат-эътиборим доирасидаги масала бўлиб келган. Оддийликка эришиш ҳатто мураккабликка эришишдан ҳам қийин: фикрлар тиниқлашуви учун анча тер тўкишга тўғри келади. Аммо, охир-оқибат бу уринишлар натижага муносиб бўлади: оддийлик билан тоғни ҳам силжитса бўлади.\nТехнология, бу – ҳеч нарса. Муҳими, одамларга хайрихоҳлик, уларга имкон бериш. Одамлар моҳиятан яхши ва ақлли. Агар уларга зарур воситаларни берсангиз, улар ажойиб ишларни уддалайдилар.\nМенга қабристонда кўмилган энг бой одам бўлишнинг аҳамияти йўқ. Ҳар тун уйқуга кетишдан аввал бугун қилинган қойилмақом бирор ишни ўйлаб, ҳузурланиш эса – энг муҳими.\nБаъзилар Японияни илғор ғояларни ўғирлашда айблашади. Лекин мен бу фикрда эмасман. Менимча улар инновацияларни қайта кашф қиладилар. Японлар кашф қилинган нарсаларни олиб, уни муфассал ўрганишади. Баъзида улар янги технологияларни уларнинг кашфиётчиларидан ҳам яхшироқ тушунадилар.\nЙигитлик чоғларимдаёқ ўзим севган ишни топганимдан бахтиёр эдим. Дўстим Воз (Стив Возняк) ҳамда мен ота-онамнинг гаражида "Apple"га асос солганимизда 20 ёшда эдим. Биз тинимсиз меҳнат қилардик ва 10 йил деганда баҳоси 2 миллиард АҚШ долларига тенг ва 4 минг ходимни бирлаштирган компанияга эга бўлдик.\nМен 23 ёшимда бир миллион, 24 ёшимда ўн, 25 ёшимда юз миллион соҳиби эдим. Бироқ бу мен учун аҳамиятсиз бўлган. Боиси ҳеч қачон пул учун ҳаракат қилмаганман.\nОмадсиз тадбиркордан фарқли равишда, муваффақиятли тадбиркорнинг ютуқлари қунт ва қатъиятга боғлиқ эканига ишонч ҳосил қилдим.\nНима қилишдан кўра, нима қилмаслик тўғрисида қарор қабул қилиш муҳим.\nКомпьютер, менинг назаримда биз шу вақтга қадар ўйлаб топган энг беназир восита. Буни биз онгимизни ҳаракатга келтирувчи велосипедга қиёсласак тўғри бўлади.\nБиз онгу шууримизга ором бериш мақсадида телевизорни ўчириб, идрокимизни чархлаш учун компьютерни ёқамиз.\nМен ўзим бемалол кўтариб юра олмайдиган, 20 дақиқа ичида фойдаланувчисига ўзи тўғрисида барча нарсани ўргата олмайдиган компьютерни тан олмайман.\nХаридорлардан улар нимани хоҳлашларини сўраб, буни уларга яратиб бергунингча улар бошқа қулайликларни истаб қолишади. Кўпинча, одамларга кўрсатмагунингча улар нима хоҳлашларини билмайдилар.\nТеглар: # Стив Жобс # муваффақият # бизнес # ишлаб чиқариш


КЕКСАЛАРНИ ҲУРМАТ ҚИЛИШ - Баҳоуддин Нақшбанд ёдгорлик мажмуаси маркази\n31 январ 2017 й.\n1405 марта ўқилди.\nЎз бандаларига ибодатнинг турини кўпайтириб берган Аллоҳ Таолога беадад, беҳисоб ҳамду санолар бўлсин. Ҳаммадан олдин катта-ю кичикларга аввал салом берган севимли пайғамбаримиз Муҳаммад Мусатафо саллаллоҳу алайҳи ва салламга битмас туганмас салавот-у саломлар бўлсин. Бугунги кунгача муқаддас динимизни одоб-ахлоқларини соф етиб кeлишида бизларга бeминнат ва фидокорона хизмат қилиб ўтган сахобаи киромлар, салафи солиҳлар ва уламоларимиздан Аллох Таоло рози бўлсин.\nҚарияларни қадрламаган, уларни иззат-икром этмаган, ҳақ-ҳуқуқларига риоя қилмаган инсон бу дунёда иззат-икром топмайди, қариганида обрў-эътиборга эга бўлмайди, у дунёда эса жаннатга эриша олмайди. Кексаларни эъзозламаган икки дунёда ҳам хор бўлади, пайғамбар алайҳиссаломнинг умматларидан бўлмайди. Ҳадиси шарифда айтилади:\nلَيْسَ مِنّا مَنْ لَم يَرْحَمْ صَغِيْرَنَا وَ يَعْرِفْ حَقَّ كَبِيرِنَا (رَوَاهُ أبُو دَاوُدُو وَ التِرْمِذِيْ)\n«Кичикларга раҳм-шафқат қилмаган ва кексаларимизни қадрларини билмаганлар биздан эмас», — дедилар (Абу Довуд ва Термизий ривояти).\nМаълумки, миллий қадриятларимиздан бири ёши улуғ инсонларни қадрлашдир. Зеро, кексаларнинг олтин ўгитларига амал қилиб яшаш комиллик, турмуш фаровонлигимиз ва тинч-осойишта ҳаётимиз гаровидир.\n«Қариси бор уйнинг париси бор», «Қари билганни пари билмас» каби ҳикматли сўзлар неча минг йиллар мобайнида ҳаётда ўз исботини топиб келган ҳақиқат эканлигини яхши англаймиз. Аслида ҳам бир умр меҳнат қилиб, фарзанд тарбиялаб, эл-юрт корига яраб яшаётган ҳар бир инсон кексайганида ҳурмат-иззат кўриб, эъзозланиб, ҳаётидан рози бўлиб яшашга муносибдир.\nХалқимиз кексаларни ҳамиша ҳурматлаб, эҳтиром кўрсатиб келган. Ёшларимиз нуронийларни кўрса, қўли кўксида, саломга шай, хизматларига тайёр туришади. Маслахатлари-ю панд-насихатларига лаббай дейди, танбеҳига доимо қулоқ тутади. Уйларию дастурхонларининг тўрини ёши улуғларга атайди.\nҲазрат мир Алишeр Навоий «Ҳайрат-ул Аброр» асарида бундай ёзадилар:\nОлдинги даврларда кексаларнинг ҳурмати ниҳоятда баланд бўлган. Кексаларнинг олдини кесиб ўтилмаган, гапираётган сўзлари бўлинмаган, овқатга олдин қўл чўзилмаган, улардан олдинда юрилмаган, уларнинг ҳурматларини ҳамма билган.\nИлмда улуғ мартабаларга эришган олимларимизни, бу мақомга сазовор бўлганларининг ҳикматини баён қилган устозларимиз, энг аввало, улар устозларининг, ота-оналарининг, кекса, ёши табаррукларнинг ҳурматларини билишганидан деб таъкидлайдилар.\nҲазрат Абу Ҳанифа раҳматуллоҳи алайҳ, мазҳаббошимиз айтадиларки: «Устозим ва ота-онам ётган уй томон ҳеч қачон оёқ узатиб ётмадим, улар ўтирган уй томига чиқмадим, уларнинг ҳақларига доимо ҳар намоз ўқиганимда дуо қилишни унутмадим».\nКекса отахон-у онахонларимизни эъзозлаш, аввало, уларга бўлган буюк сўз — «Ассалому алайкум»дан бошланади, уларнинг олдиларида ўзини хокисор-паст тутиш билан, ёши табаррукларни кўрганда дарҳол ўрнидан туриб ўзини ўнглаб олиш билан бўлади.


«Кимда қандай фикр ва таклифлар бор дейилганда ҳамма жим!» | Fayzbog.uz\n«Кимда қандай фикр ва таклифлар бор дейилганда ҳамма жим!»\nМен бу мақолани ёзмоқчи эмасдим. Аммо кўпчилик имомлар бу ҳақида ёзишимни сўрадилар.\nШу йилнинг 23 ноябрь куни Ислом университетида имом-хатиблар, ноиби имомлар, маънавият ва маърифат, маҳалла бирлашмаси аъзолари иштирокида йиғилиш бўлиб ўтди. Йиғилишда бугунги кунда Ўзбекистонда олиб борилаётган ўзгаришлар, Озарбайжон делегацияси ва Ислом сивилизацияси тўғрисида маърузалар қилинди. ТВ, радио ва ОАВ мухбирлари ҳам иштирок этди. Мажлис сўнгида таклиф ва тавсияларга навбат келди. Кимда қандай фикр ва таклифлар бор дейилганда ҳамма жим. Шунда «менда таклиф бор» деб сўзга чиқдим. Ишонасизми, ўрнимдан туришим билан залдагилар қарсак чалиб юборишди. Бу олқишлардан гангиб қолдим, кўп таклифлар ҳаяжон босиб ёдимдан ҳам кўтарилди.\nПрезидентимиз Шавкат Мирзиёев мажлис ўтказсалар, 4-5 соат эринмасдан қулоқ соламиз. Ўтирганлар докладлардан энсаси пир бўлиб ўтирган эканми, чиқишим билан қарсак чалиб юборишди. Ўтирганлар домла ҳозир бирор янгилик киритади деб умид тутиб турганларини англадим. Биринчидан, шунча вақтини йўқотиб, имомлар ҳар куни эшитадиган, ўзлари биладиган гапларни, Озарбайжон билан бўлиб ўтган учрашувда қатнашганларга эски гапларни қайтариш шартми? Президентимиз мажлисбозлик, қарсакбозликдан амалий ишга ўтинглар деган бўлсалар ҳам яна мажлисбозликми?\nҚисқаси ёшлар, хотин-қизлар, уларнинг тарбияси кабилар ҳақида гапирар эканман: «Бугун мактаб ёшидагилар, коллеж ва лицей ўқувчилари жиноят йўлига кириб кетаётганлари сир эмас. Сизлар уларни тарбиялашга кўмаклашишингиз керак, улар сизларга қулоқ солади, демоқдасиз. Хўш улар масжидларга келмаса, улар билан учрашувга борсак, 50-60 таси қатнашса, уларни имомлар қандай тарбиялайди? Бугун юртбошимиз халқ биздан рози бўлсин деса, оддий Қуръон ва тажвид курсларида ўқиймиз деб минглаб одамлар навбат кутиб турса, уларга шароит яратмасак, илм бермасак? Улар биздан рози бўладими?» каби саволларни бердим. «Ҳар мажлисда қатъий бир йўл кўрсатилмаса, халқ рози бўладиган ишларни қилмасак, муфтийга ёрдам бермасак, бизнинг қуруқ гапимиз кимга керак. Қолаверса, нуфузли бу мажлисга муфтий, ноиблари, масжидлар бўлими раҳбарлари қатнашмаса, демак бунда қарама-қаршилик муҳитини сездим ва бу тўғрида идорадан сўрасам, «бу каби йиғилиш ўтказилган» дейишди. Қани президентимизнинг гина-кудурат, адоватни унутиб бирлашиб ҳаракат қилайлик деганларига итоат? Диний қўмитадан ҳам ҳеч ким йўқ! Қолаверса, биз ягона куч бўлиб, юртимиз тараққиётига ҳисса қўшмасак, биз киммиз? Президентимиз юртма-юрт юриб, халқ фаровонлиги учун жон фидо қилаётганда нега биз бепарвомиз? Терроризмга қарши курашларнинг янги услуб, тарғибот режалари қани? Агар биз инсоф билан ишласак эди. Хоразмда 200-300га яқин хотин-қизлар масиҳий динига ўтиб кетмасди. Уларнинг ноқонуний тўпланганларини, ташвиқотларини наҳот кўриб-эшитмаган бўлсак. Ўнта мусулмон йиғилса, бир лаҳзада хабар топяпмиз-ку.\nУларни (масиҳийларнинг ноқонуний йиғилишларини – таҳр.) кўрганмиз, эшитганмиз, аммо кимлардир пул олган, сотқин. Шу боис улар бемалол шу даражага етишди. Агар яна озгина вақт ўтсайди, уларни ҳимоя қиладиган давлатлар ҳам пайдо бўларди. Нега бугун уларга нисбатан фикр, учрашув ва ташвиқотлар қилинмаяпти? Черковлар қаерга қараяпти? Биз мусулмонлар билан бўлаётган учрашув ва мажлислар улар билан ҳам ўтказиляптими? Ўтказилса, нимага бирорта маълумотлар йўқ? Биз масиҳий динидагиларни ҳурмат қиламиз, афсуски уларнинг ичида ҳам турли оқимлар бор, уларга қарши нима ишлар амалга ошириляпти? Демак олдимизда қилинадиган ишлар талайгина, фақат эътибор ва ғайрат зарур.»\nТаклифларимдан сўнг яна қарсак чалишди. Тўғриси уялиб, қаттиқ хижолат чекдим. Баъзилар берган таклиф ва илтимосларимни, маҳмадоналик, ўзини кўрсатиш деб билишди. Аммо менинг ниятим холис; яхши фикрларни қабул қилишсин, нотўғриларини ташлашсин. Таклиф киритганнинг кўксидан итаришмасин. Ҳаммамиз ягона мақсад сари интилайлик. Аллоҳ таоло ҳам, халқ ҳам, президентимиз ҳам биздан рози бўлсин. Бугун очилаётган масжидлар, ўқув даргоҳлари ва бошқа масжидлардаги маърузалардан халқ хурсанд, биз халқни рози қилиш учун янаям ғайрат камарини маҳкам боғлайлик. Вазирлар, ҳокимлар хоналарида ўтирмасдан тинмай меҳнат қилишяпти, биз улардан ўрнак олайлик. Юртбошимиз, муфтий ва диний идорага қўлдан келган ёрдамни берайлик. Шунда Аллоҳ таоло ва халқ рози бўлади. Юртимиз яна-да гуллаб яшнайди, жоҳиллар оқилга айланади. Бир хатони иккинчи такрорламайлик.\n“Дўмбиробод” жомеъ масжиди имом-хатиби


“Олтин қалам” — юксак рағбат ва эътироф – Jurnalist\n“Олтин қалам” — юксак рағбат ва эътироф\nR S2021-03-25T14:54:57+05:0025 Mart, 2021|Умумий янгиликлар|\nШу йилнинг 18-19 март кунлари Тошкент вилоятига ташриф буюрган давлатимиз раҳбари журналистлар билан мулоқот қилиб, уларни кўзга ташланаётган муаммолар бўйича масъулларни танқид қилишдан чўчимасликка чақирди: “Танқид қилинглар! Биласизларми, бу — учта-тўртта қарордан ҳам кўпроқ таъсир қилади. Сизларнинг кучларинг катта”, дея таъкидлади.\nПрезидентимиз томонидан журналистларнинг бундай қўллаб-қувватланиши мамлакатимиздаги давлат ва нодавлат оммавий ахборот воситаларида фаолият юритаётган барча ижодкорларни янгича ишлашга руҳлантириб, янада фаол бўлишга ундамоқда. Айни пайтда шу орқали журналистларда ўз ишига бўлган иштиёқ ва меҳрни, ўз касбидан фахрланиш ҳиссини оширади десак, муболаға бўлмайди.\nЖурналистиканинг энг юксак ютуқларини кенг тарғиб қилиш, ОАВ ходимлари фуқаролик позицияларини намоён этишлари учун шароит яратиш, журналистларда танқидий-таҳлилий фикрлашни ва ижодий фаолиятга янгича ёндашувларни шакллантириш ҳамда рағбатлантириш мақсадида ўтказиб келинаётган танловлар кўп. “Олтин қалам” Миллий мукофоти учун халқаро танлов улар ичида энг нуфузлиси, десак янглишмаймиз.\nЖорий йилдан эътиборан ушбу танловни аввалгиларидан бироз бошқача, бугунги кун талаби даражасида — янгича форматда ўтказишга ҳаракат қилмоқдамиз. “Олтин қалам” XV Миллий мукофоти учун халқаро танлов ташкилий қўмитаси ва ишчи гуруҳлари, Ўзбекистон Журналистлари ижодий уюшмаси уюшма бошқаруви, унинг ҳузуридаги кенгашлар аъзолари, тажрибали устозлар, фаол интернет журналистлари, тегишли вазирлик ва идоралар, шунингдек, журналист кадрлар етиштирувчи олий таълим муассасаларининг соҳага алоқадор етакчи ходимлари ҳамда тадқиқотчиларининг таклиф ва тавсиялари асосида танлов низомига қуйидаги ўзгартиришлар киритилди.\nБиринчи — чет эллик журналистнинг Ўзбекистон ҳақидаги энг яхши материали учун рағбатлантирувчи номинация асосий мукофотлар қаторига қўшилди.\nИккинчи — танловга тақдим этилган материалларнинг электрон шаклини уюшмамизнинг journalist.uz веб-сайтида очилган “Олтин қалам-2021” бўлимига жойлаштириш ва уни беш балли тизим бўйича баҳолаш йўлга қўйилди. Бу жараёнда иштирокчиларнинг ҳар бир материали ОАВ, соҳага дахлдор ташкилот ва олий таълим муассасалари, ахборот хизматлари жамоалари номидан баҳоланади.\nУчинчи — ОАВ ва ахборот хизматлари томонидан танловга тақдим этиладиган ижодий ишлар сони чекланди — бештадан кам, ўнтадан кўп бўлмаслиги белгиланди. Ўзгартиришга кўра, танловда нафақат журналистлар, балки газета ва журналлар, интернет нашрлари — веб-сайтлар, радио ҳамда телеканаллар ҳам жамоавий иштирок этиши мумкин. Бу жараёнда ҳам ОАВнинг ўнтадан кўп бўлмаган (газета ёки журнал) сони, аудио ва видео материаллари кўриб чиқилиши қайд этилган. Ахборот хизматларига келганда асосий эътибор хизматнинг ташкилот фаолиятини кенг ва холис ёритилишида ОАВга кўрсатаётган ёрдами, жамоатчилик билан алоқалар қанчалик йўлга қўйилгани, ижодий фаоллик каби мезонларга қаратилиши кўрсатиб ўтилган.\nАлбатта, бу билан “Олтин қалам” танлови низомига ўзгартиришлар киритиш тўхтаб қолмайди. Замон талабидан келиб чиққан ҳолда, тегишли таклиф ва тавсиялар асосида бу борадаги ишлар давом эттирилиши мумкин.\nАйни кунда ОАВлар ҳамда ахборот хизматлари вакиллари, эркин ижодкорлар томонидан танловга материаллар топшириш қизғин давом этмоқда. Уюшмамизда навбатчилик асосида ҳафтанинг шанба кунлари ҳам эрталаб соат 09:00 дан кечки 18:00 гача “Олтин қалам”га ижодий ишлар қабул қилинмоқда. Бундан ташқари, материалларни электрон манзил орқали олиш ҳам йўлга қўйилган.\nКези келганда айтиш жоиз, ижтимоий тармоқларда танлов билан боғлиқ турли гап-сўзлар тарқалмоқда. Ғолибликка у муносиб, бу лойиқ қабилида. Аслида бу — табиий ҳол. Турли фикр-мулоҳазалар аввал ҳам бўлган, ҳозир ҳам бор, бундан кейин ҳам бўлади. Бу — аксиома, бошқача айтганда, ўз-ўзидан аниқ-равшанлиги сабабли исбот талаб қилмайдиган, исботсиз қабул қилинадиган ҳолат.\nЖурналист таниқли, истеъдодли, қалами ўткир бўлиши мумкин. Бу унинг айни йил “Олтин қалам”да ғолиб ёки совриндор бўлиши шартлигини англатмайди. Эҳтимол унинг энг юқори баллга муносиб “асар”лари 2-3 ёки 5-6 йил олдин битилгандир, балки кейинги йилларда ёзилар. Умуман, ҳар бир журналистнинг сермаҳсул ижод қилган йиллари бўлади.\n“Олтин қалам” ҳақида сўз юритилганда танловда журналистнинг фақат 2020 йилнинг 31 мартидан 2021 йилнинг 31 мартигача эълон қилинган материаллари кўриб чиқилиши, айни шу даврда у нисбатан фаол ижод қилмаган бўлиши мумкинлиги каби омиллар ҳам ҳисобга олиниши лозим.\n“Олтин қалам” танлови иштирокчиларининг ижодий ишларини соҳа бўйича катта тажриба ва билимга эга, виждонли, адолатли устозлардан таркиб топган нуфузли ҳакамлар ҳайъати кўриб чиқади ва сайтимизда баҳоланган баллар жамланмасига таянган ҳолда холис якуний хулосага келинади. Жорий йилдан journalist.uz сайтида материалларни ижодий жамоаларнинг баҳолаши йўлга қўйилгани ҳам ана шу эзгу мақсад — “Олтин қалам” танловининг шаффоф ва ҳаққоний ўтиши таъминланишига қаратилган.\nуюшмаси раисининг ўринбосари,\n“Олтин қалам” Миллий мукофоти\nташкилий қўмитаси раиси\n31 Iyul, 2021